Diari Oficial de la Generalitat Valenciana


Sumari del DOGV 4423, del 22-01-2003 (2003/402)

RESOLUCIÓ de 7 de gener de 2003, de la secretària general de la Conselleria de Justícia i Administracions Públiques, per la que es resol inscriure l'adaptació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, dels Estatuts del Col·legi Oficial de Farmacèutics d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4423

Data del DOGV
:   22-01-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/402


Data del document
:   07-01-2003

Organisme emissor
:   Conselleria de Justícia i Administracions Públiques

Tipus de document
:   Resolució

Correcció d'errades

Anàlisi jurídica

 Descriptors 

:   * Alacant
    * col·legi professional
    * reglament intern
    * legislació
    * farmacèutic

RESOLUCIÓ de 7 de gener de 2003, de la secretària general de la Conselleria de Justícia i Administracions Públiques, per la que es resol inscriure l'adaptació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, dels Estatuts del Col·legi Oficial de Farmacèutics d'Alacant. [2003/402]
  
Vist l'expedient d'adaptació estatutària instruït a instància de Jaime J. Carbonell Martínez, en representació del Col·legi Oficial de Farmacèutics d'Alacant, inscrit amb el número 45 de la secció primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer
  
Que el senyor Jaime J. Carbonell Martínez, en representació de l'esmentat Col·legi, es van presentar els Estatuts aprovats per l'Assemblea General Extraordinària, celebrada el dia 12 de setembre de 2002, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que en exercici del control de legalitat establit per l'article 11 de l'esmentada Llei autonòmica, es va revisar el text estatutari i es va indicar la conveniència de rectificar determinats punts d'este, requeriment que ha sigut degudament complimentat.
  
Tercer
  
Que es va sol·licitar informe de la Conselleria de Sanitat sobre el que en els Estatuts presentats afectava els continguts propis de la professió, sol·licitud que va ser contestada des de la Direcció General per a la Prestació Farmacèutica de la citada Conselleria, en el sentit de no trobar cap inconvenient per a l'aprovació dels Estatuts.
  
Quart
  
El text annex dels preceptes, objecte d'adaptació estatutària, queda incorporat íntegrament a la present Resolució i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que han sigut aprovats amb els requisits i les formalitats previstos en dit article i en els mateixos Estatuts del Col·legi.
  
Tercer
  
L'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en relació amb el Decret 7/2002, de 25 de juliol, del President de la Generalitat Valenciana, pel qual es van assignar a la Presidència de la Generalitat Valenciana, i a les conselleries, determinades competències; el Decret 91/1999, de 30 de juliol, del Govern Valencià, d'aprovació del Reglament Orgànic i Funcional de la Conselleria de Justícia i Administracions Públiques; el Decret 112/2000, de 18 de juliol, que modifica el Decret 91/1999, i el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors en els preceptes bàsics, i la resta de disposicions complementàries, resolc:
  
Inscriure en el Registre de Col·legis Professionals i de Consells Valencians de Col·legis Professionals de la Comunitat Valenciana l'adaptació dels Estatuts del Col·legi Oficial de Farmacèutics d'Alacant.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 7 de gener de 2003.- La secretària general: Carmen Galipienso Calatayud.
  
PREÀMBUL
  
L'article 36 de la vigent Constitució Espanyola establix que la Llei regularà les peculiaritats pròpies del Règim Jurídic dels Col·legis Professionals i l'exercici de les professions titulades. L'estructura interna i el funcionament dels col·legis hauran de ser democràtics. La Llei 74/1978, de 26 de desembre, va introduir modificacions per a adaptar al precepte constitucional la Llei 2/1974, de 13 de febrer, de Col·legis Professionals, posteriorment modificada per la Llei 7/1997, de 14 d'abril, de Mesures Liberitzadores en Matèria de Sòl i Col·legis Professionals i, finalment, pel Reial Decret Llei 6/2000, de 23 de juny.
  
En matèria competencial, l'article 31, apartat 22, de l'Estatut d'Autonomia de la Comunitat Valenciana, atribuïx a la Generalitat Valenciana la competència en matèria de Col·legis Professionals i exercici de professions titulades, sense perjudici del que disposen els articles 36 i 139 de la Constitució. La Comunitat Valenciana, fent ús de tal competència, va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana.
  
El Col·legi Oficial de Farmacèutics d'Alacant, amb subjecció a les anteriors normes, com també a la disposició transitòria primera de la Llei 6/1997, de 4 de desembre, de Consells i Col·legis Professionals de la Comunitat Valenciana, per acord de les seues assemblees generals, celebrades els dies 12 de setembre i 30 de desembre de l'any 2002, ha procedit a aprovar el text articulat definitiu dels seus Estatuts, en els termes que seguixen.
  
Títol I
  
Disposicions generals
  
Naturalesa jurídica i principis informadors
  
Article 1
  
Els presents Estatuts, una vegada aprovats per l'Assemblea General del Col·legi Oficial de Farmacèutics d'Alacant, entraran en vigor el mateix dia de la seua publicació en el Diari Oficial de la Generalitat Valenciana, una vegada superat el tràmit de control de legalitat a què fa referència l'article 11.1. de la Llei 6/1997, de 4 de desembre.
  
Article 2
  
Segons el que preceptua l'article 3r de l'esmentada Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, que els qualifica com a corporacions de dret públic, reconegudes per la Constitució i emparades per l'ordenament jurídic, amb personalitat jurídica pròpia i plena capacitat per al compliment de les seues finalitats, el Col·legi Oficial de Farmacèutics de la província d'Alacant es constituïx, amb sotmetiment a la Constitució i a la resta de l'ordenament jurídic, i proclama que tota la seua estructura interna i sistema de funcionament representatiu respectarà sempre el principi democràtic.
  
Article 3
  
El Col·legi Oficial de Farmacèutics de la província d'Alacant agrupa oficialment i obligatòriament en el seu si tots els/les qui tinguen en el territori d'esta província el domicili professional únic o principal de l'activitat, siga quina siga la seua modalitat d'exercici, sempre que es realitze en virtut del seu títol de llicenciat/ada en Farmàcia.
  
Article 4
  
El Col·legi Oficial de Farmacèutics de la província d'Alacant tindrà el seu domicili o seu social a la ciutat d'Alacant, carrer Jorge Juan, núm. 8, o en què ulteriorment acorde la seua Assemblea General, i donarà compte del seu trasllat al Consell General de Col·legis Oficials de Farmacèutics i, si és procedent, al Consell de Col·legis Oficials de Farmacèutics de la Comunitat Valenciana.
  
Títol II
  
Capítol I
  
Fins i funcions del col·legi
  
Article 5
  
Són finalitats essencials del Col·legi Oficial de Farmacèutics de la província d'Alacant:
  
a) L'ordenació de la professió, dins del marc legal respectiu, en l'àmbit de la seua competència territorial provincial, en benefici, tant de la societat a què servix com dels interessos generals que li són propis.
  
b) Vigilar l'exercici de la professió, facilitar el coneixement i compliment de tota classe de disposicions legals que afecten cada una i fer complir l'ètica professional i les normes deontològiques que li són específicament pròpies, així com vetlar per l'adequat nivell de qualitat de les prestacions professionals de les persones col·legiades; per a això es promourà la seua formació.
  
c) La defensa dels interessos professionals de les persones col·legiades i la representació exclusiva de l'exercici de la professió, en l'àmbit de la seua competència.
  
Article 6
  
Per al compliment de les seues finalitats essencials, són funcions pròpies i específiques del Col·legi Oficial de Farmacèutics de la província d'Alacant:
  
a) Ordenar, en l'àmbit de la seua competència, l'activitat professional de les persones col·legiades; vetlar per l'ètica, deontologia i dignitat professional, així com pel respecte a causa dels drets dels particulars contractants o usuaris dels seus servicis i exercir la potestat disciplinària en l'orde professional i col·legial.
  
b) Procurar l'harmonia i col·laboració entre les persones col·legiades, i impedir la competència deslleial entre ells/elles.
  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció a què estan obligades les administracions públiques.
  
d) Intervindre en els procediments d'arbitratge en aquells conflictes que, per motius professionals, se susciten entre les persones col·legiades o en què el Col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre.
  
e) Sempre que no es vulneren els principis de defensa de la competència, hauran d'encarregar-se del cobrament de les percepcions, remuneracions o honoraris professionals, quan la persona col·legiada sol·licite lliurement i expressament, en els casos en què el Col·legi tinga creats els servicis adequats i en les condicions que es determinen en els presents Estatuts i Reglaments de Règim Interior, que no hauran de referir-se a l'oferta de servicis i fixació de la remuneració.
  
f) Dictaminar o visar els treballs professionals de les persones col·legiades, quan així siga establit per norma d'obligat compliment o quan siga expressament sol·licitat. El visat no comprendrà els honoraris ni les altres condicions contractuals, la determinació de les quals es deixa, per prescripció legal, al lliure acord de les parts.
  
g) Organitzar cursos de formació i perfeccionament per a les persones col·legiades, l'assistència als quals serà facultativa, així com organitzar activitats i servicis comuns de caràcter professional, cultural, assistències, de previsió i anàlegs, que siguen d'interés per a les persones col·legiades, sense perjudici de les competències que puguen derivar-se'n de la normativa estatal.
  
h) Exercir en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals. I representar col·lectivament els/les farmacèutics/iques col·legiats/ades, siga quina siga la seua modalitat d'exercici professional, en quants conflictes amb les administracions públiques o les entitats d'orde privat sanitari es produïsquen, que afecten de forma col·lectiva els seus interessos de naturalesa professional.
  
i) Participar en els òrgans consultius de l'administració, en la matèria de competència de la professió, quan aquella ho requerisca o resulte de les disposicions aplicables.
  
j) Exercir totes les funcions que li siguen encomanades per les administracions públiques i col·laborar amb estes, mitjançant la realització d'estudis, emissió d'informes, elaboració d'estadístiques i altres activitats relacionades amb les seues finalitats, que puguen ser-los sol·licitades o que acorden formular per pròpia iniciativa.
  
k) Col·laborar amb les universitats en l'elaboració dels plans d'estudi, sense menyscapte del principi d'autonomia universitària, i preparar la informació necessària per a facilitar l'accés a la vida professional de les noves persones col·legiades.
  
l) Aprovar els seus pressuposts, així com regular i fixar les quotes de les persones col·legiades.
  
m) Facilitar als tribunals, conforme a les lleis, la relació de persones col·legiades que, per la seua preparació i experiència professional, pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.
  
n) Establir barems d'honoraris per la realització de prestacions professionals, que tindran caràcter merament orientatiu, quan siga procedent i no tinga establida una altra forma legal de determinació del seu cost, marge o preu.
  
o) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
p) Aprovar, modificar i reformar els seus Estatuts i reglaments de règim interior.
  
q) Evacuar l'informe preceptiu sobre tots els projectes de normes del Govern Valencià que afecten la seua professió.
  
r) Disposar, amb capacitat jurídica plena, de tots els seus actius patrimonials, siguen mobles o immobles, i poder adquirir, alienar, gravar i disposar d'ells, en el més ampli sentit, sense altres limitacions que les que s'establixen en els presents Estatuts.
  
s) Regular, dins dels límits de la legislació vigent, els actes de publicitat que puguen realitzar les persones col·legiades en les distintes modalitats de l'exercici professional, i, així mateix, ordenar els de retolació i anunci de les oficines de farmàcia.
  
t) Convindre, concertar, subscriure i denunciar, en el seu àmbit territorial de competència, tota classe d'acords, convenis o concerts amb les administracions públiques competents o responsables dels servicis de salut pública o, així mateix, amb els de caràcter privat si és procedent, tendents a regular la prestació farmacèutica i dispensació de medicaments i la resta de productes farmacèutics.
  
u) Materialitzar i realitzar el procés de facturació, si és procedent, i d'acord amb els termes concertats, o establits, de les prestacions o dispensacions realitzades per les oficines de farmàcia a les administracions públiques sanitàries o entitats privades.
  
v) Totes aquelles funcions que siguen beneficioses per als interessos professionals i que s'encaminen al compliment dels objectius col·legials, dins del marc de l'ordenament jurídic vigent.
  
Capítol II
  
Relacions amb la generalitat valenciana
  
Article 7
  
El Col·legi, en tot el que es referix als aspectes institucionals i corporatius considerats en la Llei i en els presents Estatuts, es relacionarà amb la Conselleria de Justícia i Administracions Públiques del Govern Valencià.
  
Article 8
  
El Col·legi, en tot el que afecta els continguts de la professió, es relacionarà amb la Conselleria de Sanitat de la Generalitat Valenciana i també amb altres, la competència de les qual tinga alguna relació amb la professió farmacèutica.
  
Títol III
  
Dels col·legiats
  
Capítol I
  
De la col·legiació
  
Article 9. Naturalesa i caràcter
  
Segons el que preveuen les lleis vigents, la col·legiació és obligatòria per a l'exercici de la professió de farmacèutic/a, siga quina siga la modalitat en què es concrete. El principi de col·legiació única autoritza a exercir en tot el territori nacional, sense un altre requisit que la incorporació a un col·legi professional que serà el del domicili professional únic o principal.
  
1. Serà exigible la incorporació al Col·legi Oficial de Farmacèutics de la província d'Alacant, com a requisit indispensable per a l'exercici de la professió de farmacèutic/a, en qualsevol de les seues modalitats, tant de forma independent com al servici de les administracions públiques. En este últim cas, llevat que la Llei disposara una altra cosa, o de qualsevol altra entitat institucional o empresa privada, quan, dins de dit àmbit territorial provincial es trobe el domicili professional o el lloc de l'activitat que es pretenga exercir en forma única o principal.
  
2. S'entendrà que una persona llicenciada en Farmàcia té el seu domicili, professional únicament o principalment, en el territori d'este Col·legi, a efectes d'exigir-se la seua col·legiació obligatòria en este, quan realitze dins del territori provincial qualsevol modalitat d'exercici professional en virtut del seu títol de llicenciada en Farmàcia, que comporte obligació de presència i dedicació a temps complet o que supere, almenys, la meitat d'una jornada laboral ordinària.
  
3. Els/les farmacèutics/iques nacionals d'un Estat membre de la Unió Europea que tinguen concedit el dret d'establiment a Espanya, de conformitat amb el que establix el Reial Decret 1667/1989, de 27 de desembre i la resta de directives i disposicions d'aplicació, complimentaran en els mateixos termes expressats en els dos punts anteriors l'obligació de col·legiació.
  
4. Així mateix, els/les farmacèutics/iques nacionals d'estats no membres de la Unió Europea, hauran, prèviament, de complir amb els requisits legals per a l'homologació o revalidació de la seua titulació, així com les autoritzacions de residència i treball que són exigides per les lleis per a poder instar la col·legiació, en els mateixos termes expressats en els punts 1 i 2 d'este article.
  
5. Els/les farmacèutics/iques a què es fa referència en els apartats 3 i 4 del presente article hauran d'acreditar, per a l'exercici de la professió en qualsevol de les seues modalitats, el coneixement d'almenys la llengua oficial de l'Estat.
  
6. Els llicenciats en Farmàcia que no exercisquen cap modalitat d'activitat professional podran adscriure's al Col·legi, encara que sense la condició de col·legiats. Els reglaments de règim interior establiran l'abast d'esta adscripció, la quota reduïda que en qualsevol cas els corresponga abonar, com també els servicis i assistències de què podran fer ús.
  
Article 10
  
1. Només els/les farmacèutics/iques col·legiats/ades podran ser titulars o cotitulars i propietaris/àries o copropietaris/àries, amb legítim títol, de les oficines de farmàcia legalment establides.
  
La cessió, traspàs o transmissió d'una oficina de farmàcia només podrà realitzar-se en favor d'uns/d'unes altres farmacèutics/iques col·legiats/ades, de conformitat amb els requisits establits en la legislació sobre la matèria.
  
2. El/la farmacèutic/a que desitge instal·lar, traslladar, modificar, traspassar, cedir o transmetre una oficina de farmàcia a la província d'Alacant, haurà de complimentar els requisits que la vigent legislació establisca i a més, si la funció i competència sobre tals matèries no estiguera encomanada al Col·legi, haurà de comunicar a este l'obtenció de l'autorització necessària i l'acta de l'inici de la seua activitat.
  
3. Les persones titulars propietàries o copropietàries, adjuntes, substitutes i regents d'una oficina de farmàcia hi exerciran personalment la seua professió i no podran participar en la titularitat o propietat de cap altra.
  
4. Les persones titulars propietàries o copropietàries, substitutes i regents d'una oficina de farmàcia en esta província d'Alacant tindran en ella el domicili de la seua activitat principal, a efectes de la seua incorporació obligatòria a este Col·legi.
  
Igualment, es considerarà activitat principal professional dels/de les farmacèutics/iques adjunts/untes quan, en el mateix cas anterior, la seua jornada de treball siga superior a la meitat de la jornada laboral ordinària.
  
5. El que disposen els apartats anteriors serà d'aplicació als/ a les farmacèutics/iques nacionals d'un Estat membre de la Unió Europea que tinguen concedit el dret d'establiment a Espanya, de conformitat amb el que establixen el Reial Decret 1667/1989, de 27 de desembre, modificat pel Reial Decret 1595/1992, de 23 de desembre, i la resta de normes que el regulen.
  
Article 11
  
1. Seran persones col·legiades totes aquelles que exercisquen una activitat professional, en qualsevol modalitat, per a la qual les faculte el seu títol de llicenciat/ada en Farmàcia.
  
2. Per a ser admés/esa en este Col·legi Oficial de Farmacèutics, caldrà acreditar, amb la instància amb què se sol·licita la col·legiació, siga quina siga la modalitat d'exercici professional, les condicions següents:
  
A) Ser de nacionalitat espanyola o nacional d'un Estat membre de la Unió Europea i, en este cas, tindre concedit el dret d'establiment, de conformitat amb el Reial Decret 1567/1989, de 22 de desembre, i disposicions concordants. En el cas de nacionals d'estats no membres de la Unió Europea, s'estarà a allò que dispose per la legislació vigent en la matèria, si bé haurà d'acreditar-se, en tot cas, permís de residència i/o treball per a la seua admissió.
  
B) Estar en possessió del títol de llicenciat/ada en Farmàcia i, si fa el cas, dels títols, diplomes i documents que legalment l'habiliten per a l'exercici de la modalitat o especialització corresponent. El títol de doctor/a en Farmàcia no acompanyat del corresponent títol de llicenciat/ada en Farmàcia, no habilitarà ni facultarà per a l'exercici professional.
  
Per als nacionals d'un Estat membre de la Unió Europea, quant a diplomes, certificats i altres títols, s'estarà al que disposa el Reial Decret 1667/1989, de 22 de desembre, modificat pel Reial Decret 1595/1992, de 23 de desembre, i disposicions concordants i la resta de normes que puguen dictar-se. Per als nacionals d'estats no membres de la Unió Europea, s'estarà al que disposa la legislació vigent.
  
C) Satisfer les quotes i càrregues corresponents.
  
D) Mancar d'antecedents que l'inhabiliten per a l'exercici professional.
  
E) Acreditar fefaentment els títols o nomenaments civils, laborals o administratius que, en cada cas, justifiquen el tipus d'exercici en virtut del qual se sol·licite la col·legiació, de conformitat amb els requisits exigits per este Col·legi Oficial de Farmacèutics.
  
3. Quan el/la sol·licitant procedisca d'un altre Col·legi Oficial de Farmacèutics, haurà de presentar un certificat emés pel mateix acreditatiu de la seua pertinença o baixa en dita corporació; la modalitat del seu exercici professional; que es troba al corrent en l'abonament de les càrregues col·legials i que no li ha sigut imposada cap sanció disciplinària de suspensió o inhabilitació en l'exercici professional.
  
4. Quan, per aplicació del principi de col·legiació única, establit en l'article 3.1. de la Llei 2/1974, de 13 de febrer, de Col·legis Professionals, en la redacció donada pel Reial Decret Llei 6/2000, de 23 de juny, un farmacèutic col·legiat en exercici en col·legi distint pretenga tindre activitats professionals al territori de la província d'Alacant, s'atindrà a les prevencions de dita Llei, serà suficient amb què curse notificació, a través del col·legi on tinga establit el domicili de l'activitat professional principal, i que comunique l'actuació dins de l'àmbit territorial de la província d'Alacant; el qual quedarà des de tal moment sota l'empara col·legial en el seu exercici, i sotmés a la seua competència disciplinària per als actes que realitze dins del seu àmbit.
  
Article 12
  
1. Presentades les peticions d'incorporació al Col·legi, es tramitaran d'acord amb el que establix la Llei 30/1992, de 26 de novembre, i seran resoltes per la Junta de Govern que, mitjançant resolució motivada, acceptarà o denegarà les sol·licituds.
  
2. La resolució serà notificada a la persona interessada en la forma prevista en els articles 58 i 59 de la Llei 30/1992, de 26 de novembre, i es farà pública en l'àmbit col·legial.
  
3. La Junta de Govern d'este Col·legi Oficial de Farmacèutics podrà habilitar procediments excepcionals perquè, en casos d'urgència, puga concedir-se, amb caràcter provisional, la col·legiació o baixa col·legial, sense perjudici de la definitiva resolució per aquella.
  
4. Transcorreguts tres mesos, o sis mesos en cas de pròrroga, des de la sol·licitud de la col·legiació, sense haver comunicat la resolució a la persona interessada, la seua petició podrà entendre's estimada, si la documentació i titulació presentada és l'exigida en els presents Estatuts.
  
5. Contra els acords de la Junta de Govern, que admeten o deneguen les sol·licituds de col·legiació, podran les persones interessades interposar, en el termini d'un mes, recurs d'alçada davant del Consell General de Col·legis Oficials de Farmacèutics, la resolució del qual esgotarà la via administrativa, i quedarà expedita la reclamació contenciosa administrativa, si és procedent.
  
6. A més dels casos en què la Llei procedisca, les sol·licituds de col·legiació seran denegades, especialment, en els supòsits següents:
  
a) Quan els documents presentats amb la sol·licitud d'ingrés siguen insuficients o oferisquen dubtes sobre la seua validesa o legitimitat.
  
b) Quan la persona peticionària haguera patit alguna condemna per sentència ferma dels tribunals que, en el moment de la sol·licitud, l'inhabilitara per a l'exercici professional.
  
c) Quan en formular-se la sol·licitud, la persona peticionària es trobe en suspens de l'exercici professional, en virtut de sanció disciplinària ferma, imposada en un altre Col·legi Oficial de Farmacèutics.
  
d) Quan la persona sol·licitant haguera incorregut en conducta que, d'haver estat incorporada, constituïra falta molt greu que comportara l'expulsió o suspensió en l'exercici professional i així estiguera declarat per resolució ferma, llevat que s'haja complit la pena o sanció.
  
e) Les sol·licituds de doble col·legiació podran denegar-se en cas d'incompatibilitat legal entre l'actuació que es pretén realitzar en el territori d'este Col·legi i/o l'exercici professional de l'activitat principal en el Col·legi d'origen.
  
Article 13. Pèrdua de la condició de persona col·legiada.
  
1. La condició de persona col·legiada es perdrà per les següents causes:
  
a) Mort de la persona col·legiada.
  
b) Baixa voluntària comunicada per escrit.
  
c) Pèrdua dels requisits per a la col·legiació comprovada mitjançant expedient, amb audiència del la persona interessada.
  
d) Expulsió del Col·legi, acordada en expedient disciplinari que haja adquirit fermesa.
  
e) Per condemna judicial ferma que comporte l'accessòria d'inhabilitació per a l'exercici de la professió.
  
2. La pèrdua de la condició de la persona col·legiada no alliberarà la persona interessada del compliment de les obligacions vençudes, ni del pagament de les quotes ordinàries i extraordinàries imposades abans que la baixa tinguera lloc.
  
3. Totes les altes i baixes de col·legiació, els canvis de modalitat d'exercici professional, així com les dades que afecten la fitxa col·legial seran comunicats, a la major brevetat possible, a1 Consell General de Col·legis Oficials de Farmacèutics i al Consell de Col·legis Oficials de Farmacèutics de la Comunitat Valenciana, per a l'actualització de les corresponents bases de dades.
  
Capítol II
  
Drets, deures i prohibicions
  
Article 14
  
Són drets bàsics dels farmacèutics/iques col·legiats/ades:
  
1. Participar en la gestió corporativa i, per tant, exercir el dret de petició, el de vot i l'accés als llocs i càrrecs directius, mitjançant els procediments i amb el compliment dels requisits que s'establixen en els presents Estatuts.
  
2. Rebre les circulars, notificacions, comunicacions i la resta de documentació que s'acorde transmetre a les persones col·legiades pels òrgans directius del Col·legi, pel Consell de Col·legis Oficials de Farmacèutics de la Comunitat Valenciana, si està constituït, i pel Consell General de Col·legis Oficials de Farmacèutics.
  
3. Poder tindre accés als llibres i suports comptables, en presència d'un membre de la Junta de Govern o de qui siga delegat per esta, en el termini de vint dies d'antelació a la celebració de l'Assemblea General, on hagen de presentar-se per a la seua aprovació.
  
4. Actuar, en l'exercici de la seua professió, amb tota llibertat i independència, sense altres limitacions que les imposades per les lleis i per les normes disciplinàries, i poder, a l'efecte, demanar i obtindre del Col·legi i, si és procedent, del Consell de Col·legis Oficials de Farmacèutics de la Comunitat Valenciana i Consell General de Col·legis Oficials de Farmacèutics d'Espanya, la protecció de la seua lícita llibertat d'actuació, sota l'empara de la Constitució.
  
5. Ser persones representades, recolzades i, si és procedent, defensades pel Col·legi, en aquells casos en què siguen part, quan concórrega interés general per a tota la professió, ja siga en les seues relacions amb autoritats administratives, tribunals, entitats públiques o privades.
  
6. Gaudir, en les condicions que s'assenyalen, dels servicis que el Col·legi, el Consell de Col·legis Oficials de Farmacèutics de la Comunitat Valenciana, en quant siga constituït, o el Consell General de Col·legis Oficials de Farmacèutics d'Espanya, tinguen establits.
  
7. Ser tractat/ada per les persones usuàries, i per les institucions públiques sanitàries, amb la dignitat que reclama l'exercici de la professió.
  
8. Nomenar, concertant la relació laboral dins del marc legal procedent, farmacèutics/iques regents, persones substitutes o adjuntes, i afectar-los a la seua modalitat d'exercici professional.
  
Article 15
  
Són deures de les persones col·legiades:
  
1. Complir, en qualsevol de les modalitats admeses per a l'exercici de la professió farmacèutica, el que disposa la Legislació Sanitària i del Medicament, els presents Estatuts i els reglaments de Règim Interior d'este Col·legi Oficial de Farmacèutics.
  
2. Exercir la professió farmacèutica, siga quina siga la modalitat a què es dediquen, i procurar en tot moment realitzar amb la màxima eficàcia les tasques sanitàries i assistencials que li siguen pròpies, d'acord amb els criteris bàsics establits en les lleis i en les directrius d'este Col·legi Oficial de Farmacèutics.
  
3. Garantir, en el seu exercici professional, la llibertat d'elecció de la persona usuària en l'accés a les prestacions sanitàries exercides pels farmacèutics/iques.
  
4. Estar al corrent en el pagament de qualsevol tipus de quota col·legial.
  
5. Comunicar al Col·legi les dades d'interés professional que afecten la seua fitxa col·legial, així com les responsabilitats que assumisquen en relació amb la modalitat de la professió i especialitats que exercisquen.
  
6. Posar en coneixement del Col·legi totes aquelles iniciatives que afecten l'activitat professional, en especial els concerts o acords que realitze per a la dispensació als centres hospitalaris i/o sociosanitaris i, en qualsevol cas, la relació dels qui atén.
  
7. Esforçar-se per oferir una elevada qualitat en les seues actuacions professionals, mitjançant una formació continuada que actualitze els seus coneixements.
  
8. No cooperar, directament o indirectament, en contractes en què es puga simular la propietat o titularitat de l'oficina de farmàcia, o en altres formes d'exercici professional que resulten incompatibles o il·legals, ni prestar suport a cap fet que tendisca a desvirtuar la dignitat i el prestigi de la professió.
  
9. Sotmetre qualsevol classe de propaganda i publicitat que li interesse realitzar a les prescripcions de les lleis de Defensa de la Competència i al principi d'interdicció de la competència deslleial.
  
10. Evitar tota classe de convenis i/o acords o pactes amb altres professions sanitàries o amb entitats públiques o privades, que tinguen per objecte lucrar-se amb la recomanació i ordenació dels seus respectius servicis i impedisca la llibertat d'elecció de l'usuari, de conformitat amb el que assenyala el punt 3 del present article.
  
11. Respectar les indicacions legals i reglamentàries en matèria de preus de venda dels medicaments.
  
12. Complir estrictament les funcions d'adquisició, custòdia, subministrament, control i dispensació de medicaments, tant d'ús humà com d'ús animal, en l'oficina de farmàcia, en els servicis de farmàcia d'hospitals, o de centres sociosanitaris, farmacioles o depòsits de medicaments, magatzems de distribució de medicaments i els establiments comercials detallistes de medicaments d'ús animal, en la forma establida per a cada cas en la legislació vigent.
  
13. Proposar el nomenament dels seus substituts, en els casos exigits per les lleis i pels presents Estatuts.
  
14. Respectar i guardar el secret professional, considerat com un dret i un deure del farmacèutic/a.
  
15. No difondre informacions que es declaren confidencials, conforme a la legislació sanitària i la resta de normativa legal.
  
16. Mantindre en estat d'higiene sanitària tot establiment sanitari, que d'acord amb la normativa d'aplicació es trobe sota la seua responsabilitat.
  
Article 16
  
A més del que establixen els articles anteriors, tota persona col·legiada s'abstindrà:
  
a) D'exercir la Medicina, Odontologia, Veterinària i/o Fisioteràpia en els termes recollits en la legislació vigent.
  
b) La preparació de remeis secrets.
  
c) Comercialització de medicaments no autoritzats.
  
d) Realitzar qualsevol actuació contrària a un ús racional dels medicaments o canalitzar de totes maneres les prescripcions o receptes d'estos cap a una determinada oficina de farmàcia, farmaciola, depòsit de medicaments o comercial detallista en els medicaments d'ús animal. S'entén per canalització qualsevol classe d'acte, acord amb tercers o mètode que afecte els principis de lliure elecció de l'usuari i la competència lleial sota el principi d'igualtat.
  
e) Realitzar qualssevol pactes, convenis de participació, dicotomia o comissió amb altres professionals sanitaris, tendents a incrementar l'ús irracional de medicaments, a dirigir el seu consum entre usuaris, pacients o beneficiaris, o a acaparar prescripcions o receptes en virtut de tals pràctiques.
  
f) Realitzar qualsevol actuació expressament prohibida per les lleis i la normativa col·legial.
  
Títol IV
  
Organització bàsica del col·legi
  
Capítol I
  
Dels òrgans col·legials
  
Article 17
  
Són òrgans bàsics del Col·legi Oficial de Farmacèutics de la província d'Alacant:
  
a) L'Assemblea General de Col·legiats/ades.
  
b) La Junta de Govern.
  
c) La Comissió Permanent de la Junta de Govern.
  
Article 18. De l'Assemblea General
  
1. L'Assemblea General del Col·legi Oficial de Farmacèutics de la província d'Alacant és l'òrgan suprem i sobirà de representació i expressió de la voluntat dels col·legiats i estarà constituïda per la seua totalitat, en l'exercici dels seus drets corporatius.
  
2. Corresponen a l'Assemblea General les atribucions bàsiques següents:
  
a) Aprovació i modificació dels Estatuts del Col·legi, dels reglaments de Règim Interior i, en general, totes les normes que han de regir en l'àmbit del Col·legi.
  
b) L'aprovació dels pressuposts, comptes de l'exercici i la quantia de les quotes ordinàries, extraordinàries, derrames i contraprestacions pecuniàries que hauran de satisfer les persones col·legiades.
  
c) La disposició o alienació dels béns immobles del Col·legi. I la constitució, modificació, absorció, fusió i liquidació de societats mercantils i fundacions, i la seua participació, mitjançant l'adquisició de valors que cotitzen en borsa.
  
d) El debat, deliberació i votació de la moció de censura, si procedix, a la Junta de Govern, de conformitat amb el procediment que s'establix en estos Estatuts.
  
e) I, en general, l'adopció de qualsevol classe d'acords conduents a l'èxit dels seus objectius i finalitats, d'acord amb els presents Estatuts i els reglaments de règim interior.
  
3. L'Assemblea General podrà reunir-se amb caràcter ordinari o extraordinari.
  
4. Almenys una vegada a l'any se celebrarà reunió ordinària i, amb caràcter extraordinari, sempre que ho acorde el president, la Junta de Govern o ho sol·liciten, per escrit raonat i amb expressió dels punts a tractar, un nombre de col·legiats que abaste el 20 per cent del cens col·legial. També podran instar un nombre igual de col·legiats la inclusió, en l'orde del dia, d'una assemblea ordinària, de punts distints a tractar en esta, sempre que se sol·licite amb una antelació de vint dies naturals a la data de la celebració de l'Assemblea. En estos dos casos, caldrà que les matèries, o punts introduïts, es referisquen sempre a assumptes de la competència de l'Assemblea General.
  
5. La convocatòria de l'Assemblea General, sol·licitada pels col·legiats en els termes previstos en el paràgraf anterior, així com la sol·licitud d'inclusió de nous punts en l'orde del dia de les assemblees convocades, només podrà ser denegada per resolució motivada de la Junta de Govern, fonamentada en incomplir la sol·licitud els requisits assenyalats o per referir-se a assumptes que no siguen competència de l'Assemblea General o per proposar punts al debat i aprovació manifestament contraris a l'ordenament jurídic.
  
6. Contra la denegació de la convocatòria de l'Assemblea General, cabrà sempre recurs contenciós administratiu, en els termes previstos en la legislació comuna. Si transcorregueren tres mesos sense que la resolució expressa es produïsca, s'entendrà esta denegada i quedarà expedita la via contenciosa administrativa.
  
7. Els acords adoptats en Assemblea General seran executius, sense perjudici dels recursos procedents, i seran obligatoris i vinculants per a totes les persones col·legiades.
  
8. Les convocatòries amb l'orde del dia de les assemblees generals seran cursades pel secretari a totes les persones col·legiades per correu ordinari, amb almenys quinze dies naturals d'antelació, tret dels casos d'urgència justificada, segons el parer de la Junta de Govern, que haurà de ser ratificada com a primer punt de l'orde del dia per l'Assemblea General corresponent, i seran suficients dos dies d'antelació. Alhora, es publicarà almenys en dos dels diaris de major difusió en la província, amb indicació del lloc, data i hora.
  
9. Les assemblees generals purament informatives, sense caràcter decisori, es convocaran amb l'antelació suficient que estime la Junta de Govern, i podran ser convocades per simple anunci en dos dels diaris de major difusió de la província.
  
10. Les assemblees generals, tant ordinàries com extraordinàries, quedaran vàlidament constituïdes, en primera convocatòria, quan concórreguen, presents, la meitat més un de les persones col·legiades. En segona convocatòria, es constituirà, almenys, mitja hora després de la primera, i s'entendrà vàlidament constituïda qualsevol que siga el nombre de persones col·legiades presents.
  
11. En el debat dels assumptes sotmesos a les assemblees generals només es permetran tres torns a favor i tres en contra i una sola rectificació a cada persona col·legiada que prenga part en el debat. Per a contestar a al·lusions es concedirà l'ús de la paraula per una sola vegada.
  
12. Les intervencions no podran durar més de cinc minuts, ni més de dos, les rectificacions o contestació a al·lusions. Els membres de la Junta de Govern podran fer ús de la paraula en qualsevol moment.
  
13. En tot debat, el president podrà fixar l'hora límit del seu acabament i de la corresponent votació o votacions, si és procedent.
  
14. Les votacions en les assemblees generals es faran de forma ordinària a mà alçada, però seran nominals (públiques o secretes) quan ho demane la majoria de les persones col·legiades presents o així ho decidisca el president. Les votacions seran sempre secretes si es referixen a assumptes personals.
  
15. No s'admetran delegacions de vot.
  
16. Les decisions s'adoptaran per majoria simple, llevat del cas de modificació d'Estatuts, en què caldrà la majoria absoluta dels presents en l'Assemblea.
  
17. Per a la redacció i aprovació de les actes de les assemblees generals, quan no ho siguen en el mateix acte, podran ser designats en cada una d'elles, per la mateixa assemblea, tres interventors, que, amb la Junta de Govern i en la primera reunió que esta celebre, procediran a l'aprovació, sense perjudici que, si dos dels tres interventors discrepen de l'acord aprobatori, se sotmetria a la següent Assemblea General la ratificació o rectificació que procedisca. Quan l'Assemblea General no faça ús d'esta facultat, la redacció i aprovació de l'acta correspondrà a la Junta de Govern, i serà presentada la seua ratificació per l'Assemblea General en la següent sessió que es produïsca.
  
Article 19. De la Junta de Govern
  
1. La Junta de Govern del Col·legi Oficial de Farmacèutics de la província d'Alacant és l'òrgan d'execució dels acords de l'Assemblea General i assumix la direcció, programació, gestió i administració del Col·legi.
  
2. A la Junta de Govern correspondran totes les competències i atribucions de direcció i administració necessàries per a la consecució de les finalitats d'este Col·legi Oficial de Farmacèutics i els específicament previstos en estos Estatuts i en el Reglament de Règim Interior, sense perjudici de les facultats que corresponen a l'Assemblea General.
  
3. La Junta de Govern estarà integrada pels membres següents:
  
a) El president.
  
b) Un vocal per cada dos-cents col·legiats o fracció, amb un mínim d'onze vocals, d'entre els quals la mateixa Junta designarà en la primera reunió que celebre, una vegada electa, a proposta del president, el secretari i el tresorer, i, de la mateixa manera, els seus substituts: un vicepresident, un vicesecretari i un vicetresorer, que assumiran la funció de suplir a estos en els termes dels presents Estatuts.
  
c) Un vocal per cada una de les seccions a què es referix l'article 22 dels presents Estatuts, sense perjudici del que preveu el seu article 31.
  
4. La Junta de Govern adoptarà els seus acords per majoria de vots dels membres presents, i el president disposarà, en tots els casos, de vot de qualitat en cas d'empat.
  
Article 20
  
Les atribucions i funcions del president i la resta de membres de la Junta de Govern seran les següents:
  
a) Correspon al president:
  
1. La representació oficial del Col·legi davant de tots els poders públics.
  
2. Convocar, fixar l'orde del dia i presidir les reunions de la Comissió Permanent, de la Junta de Govern i de l'Assemblea General i de totes les comissions, comités, i, en general, totes les reunions d'orde col·legial a què assistisca, i dirigir les discussions i sempre amb vot de qualitat, en cas d'empat.
  
3. Expedir els lliuraments per a la inversió dels fons del Col·legi, autoritzar els lliuraments i ordes de pagament, i subscriure els documents necessaris per a l'obertura de comptes corrents bancaris i els xecs expedits per la Tresoreria.
  
4. Revisar la correspondència, quan ho estime pertinent, i autoritzar amb la seua signatura les comunicacions i circulars oficials.
  
5. Fixar les línies d'actuació del Col·legi per al compliment de les seues finalitats i dirigir i coordinar l'actuació de tots els membres de la Junta de Govern.
  
6. Ostentar la representació judicial i extrajudicial del Col·legi, i, en representació del Col·legi, atorgar el corresponent mandat de poder a favor de procuradors/ores i designar lletrat/ada, per a comparéixer en judici o exercitar accions de tot orde que afecten la professió i les persones col·legiades, en el seu exercici.
  
7. Resoldre els assumptes urgents que no estiguen reservats a l'Assemblea General, prendre les mesures d'assegurament que siguen procedents en qualssevol classe d'assumptes de naturalesa urgent i donar compte de les seues decisions a la Junta de Govern.
  
8. Conéixer i ser en tot cas informat, i autoritzar, si és procedent, tota actuació dels altres membres de la Junta de Govern, dins de l'àmbit de les competències i finalitats col·legials.
  
9. En casos de fonamentada i extraordinària urgència, podrà proposar qüestions no incloses en l'orde del dia de la Junta de Govern, sempre que siga acceptat el tràmit unànimement pels presents.
  
10. Dirigir les deliberacions de totes les reunions a què assistisca, amb facultat per a cridar a la qüestió i a l'orde als qui intervinguen, per a retirar la paraula, i per a expulsar de la reunió als qui persistisquen en la seua actitud després d'haver sigut objecte de tres cridades a la qüestió o a l'orde i als qui, de totes maneres, alteren el bon orde de les reunions.
  
11. Vetlar pel compliment de les disposicions legals, estatutàries i reglamentàries i dels acords del Col·legi.
  
12. Autoritzar amb la seua signatura, juntament amb el secretari, les actes de les reunions dels òrgans col·legials.
  
13. Autoritzar amb la seua signatura el títol d'incorporació al Col·legi i el carnet de col·legiat.
  
14. Visar tots els certificats que siguen expedits pel secretari.
  
15. Legitimar amb la seua signatura els llibres de comptabilitat i qualsevol altre de naturalesa oficial.
  
16. Proposar a la Junta de Govern el nomenament del secretari, tresorer, vicepresident, vicesecretari, i vicetresorer, així com la seua remoció. I donar possessió dels seus càrrecs a estos i als altres membres de la Junta de Govern.
  
17. Ordenar la suspensió dels actes col·legials, subjectes al dret administratiu, quan així procedisca en dret.
  
18. Designar d'entre els components membres de la permanent a qui represente i coordine les vocalies de secció o científiques a què es referix l'article 22 dels presents Estatuts.
  
b) Correspon al vicepresident:
  
1. Portar a terme totes aquelles funcions que li conferisca o delegue el president, llevat de les que per la seua naturalesa foren indelegables.
  
2. Assumir totes les funcions d'este en cas d'absència legal, renúncia, baixa per raó malaltia o mort.
  
c) Correspon al secretari:
  
1. Redactar i dirigir els oficis de citació per a tots els actes del Col·legi i tots aquells de tràmit o altres, segons les instruccions que reba del president i amb l'anticipació deguda.
  
2. Redactar les actes de les assemblees generals i de les reunions que celebre la Junta de Govern, i donar fe del seu contingut.
  
3. Portar els llibres necessaris per al millor i més ordenat servici, i haurà d'existir, obligatòriament, aquell en què s'anoten les correccions que imposen a les persones col·legiades, així com el llibre registre de títols.
  
4. Rebre totes les sol·licituds i comunicacions que es trameten al Col·legi.i donar compte al president
  
5. Expedir, amb el vistiplau del president, els certificats que siguen sol·licitats per les persones interessades.
  
6. Organitzar i dirigir les oficines i ostentar la direcció de personal.
  
7. Tindre al seu càrrec l'arxiu i el segell del Col·legi.
  
8. Donar fe de la presa de possessió de tots els membres de la Junta de Govern.
  
9. Lliurar, amb el vistiplau del president, certificat de les actes i acords col·legials i dels fets que consten en els registres al seu càrrec.
  
10. Portar el llibre registre d'entrada i eixida de documents o codificació corresponent.
  
11. Portar el llibre registre dels títols de Llicenciat/ada i de Doctor/a en Farmàcia i el de col·legiats/ades, o codificació corresponent. Tenir cura de l'arxiu de les disposicions legals i reglamentàries, concernents a l'exercici professional.
  
12. Redactar la memòria anual de Secretaria.
  
13. Preparar el despatx dels assumptes per a donar compte al president i a la Junta de Govern.
  
14. Firmar la correspondència ordinària de mer tràmit.
  
15. Dirigir l'oficina de la Secretaria i exercir la direcció directa de tot el personal al servici de Col·legi, a qui farà complir amb les seues obligacions específiques i amb els acords de la Junta de Govern i proposar a esta el nomenament i cessament de dit personal.
  
d) Correspon al vicesecretari substituir en les seues funcions al secretari, en cas d'absència ocasional i assumir totes les funcions d'este en cas d'absència, renúncia, malaltia o mort.
  
e) Correspon al tresorer:
  
1. Materialitzar la recaptació i custodiar els fons del Col·legi.
  
2. Pagar els lliuraments que expedisca el president o els propis de la marxa normal del Col·legi.
  
3. Informar periòdicament la Junta de Govern del compte d'ingressos i despeses i marxa del pressupost i formalitzar anualment els comptes de l'exercici econòmic vençut.
  
4. Redactar els pressuposts anuals que la Junta de Govern haja de presentar a l'aprovació de l'Assemblea General.
  
5. Ingressar i retirar fons dels comptes bancaris, conjuntament amb el president o amb qualsevol altre membre de la Comissió Permanent que la Junta de Govern haja autoritzat per a tal fi.
  
6. Portar inventari minuciós dels béns del Col·legi, de què serà administrador.
  
7. Controlar la comptabilitat i verificar la caixa.
  
8. Informar, almenys una vegada al trimestre, la Junta de Govern de l'execució del pressupost i de la situació de la Tresoreria. Elaborar els comptes anuals, per al seu sotmetiment, previ acord de la Junta de Govern, a l'Assemblea General.
  
9. Informar de l'estat de comptes de les facturacions periòdiques que hagen sigut encomanades o hagen sigut concertades pel Col·legi amb les administracions sanitàries públiques o entitats privades, en els termes previstos en l'article 6, lletra u) dels presents Estatuts.
  
f) Correspon al vicetresorer :
  
Substituir en les seues funcions el tresorer en cas d'absència ocasional i assumir totes les funcions d'este en cas d'absència, renúncia, malaltia o mort.
  
Article 21. De la Comissió Permanent de la Junta de Govern
  
1. El president, el secretari, el tresorer, i els seus suplents, el vicepresident, el vicesecretari i el vicetresorer, constituïxen la Comissió Permanent de la Junta.
  
2. A la Comissió Permanent correspon l'atenció dels assumptes de tràmit ordinari i els urgents o inajornables, que siguen competència de la Junta de Govern i que esta expressament li delegue o encomane, la qual haurà de reunir-se per a tal finalitat almenys una vegada a la setmana.
  
3. Quan, per raó d'urgència o causa inajornable, la Comissió Permanent resolga sobre temes de competència exclusiva de la Junta de Govern, haurà de donar compte a esta en la primera sessió que se celebre, a fi que la Junta ratifique, si és procedent, el que acorda.
  
4. La Comissió Permanent quedarà vàlidament constituïda, sempre que es reunisquen, almenys, tres dels seus sis membres, i entre ells, necessàriament, el president o, en la seua absència, el vicepresident.
  
Article 22. De les seccions col·legials
  
En el Col·legi s'establiran seccions en què s'incorporaran els col·legiats que exercisquen la professió en les distintes modalitats. Al si de la Junta de Govern estes seccions quedaran encomanades al vocal que resulte electe. Els presents Estatuts autoritzen l'Assemblea General per a la supressió, modificació, integració, divisió o nova creació de seccions, sense més limitacions que el seu nombre total no podrà excedir de deu.
  
A títol enunciatiu i sense perjudici de les facultats i límit assenyalat en el paràgraf anterior, es constituïxen originàriament les següents:
  
1. Farmacèutics titulars d'oficina de farmàcia.
  
2. Farmacèutics de Laboratoris de Medi Ambient, de Salut Pública i d'Anàlisis Clíniques.
  
3. Farmacèutics de la Distribució.
  
4. Farmacèutics de la Indústria.
  
5. Farmacèutics dels Servicis de Farmàcia Hospitalària.
  
6. Farmacèutics en Ortopèdia, Acústica Audiomètrica i Optometria.
  
7. Farmacèutics en Alimentació.
  
8. Farmacèutics en Formulació Magistral i Dermofarmàcia.
  
9. Farmacèutics al Servici de les Administracions Públiques i Farmacèutics en la Investigació i Docència, en centres públics o privats.
  
10. Farmacèutics en exercici en oficina de farmàcia, sense titularitat sobre esta.
  
Capítol II
  
Règim electoral
  
Article 23
  
El president i els altres membres de la Junta de Govern seran elegits mitjançant sufragi lliure, directe i secret, en la forma que es determina en el present Estatut.
  
Article 24
  
Les eleccions per als càrrecs de la Junta de Govern s'ajustaran al principi de lliure i igual participació de les persones col·legiades, conforme al que disposen els presents Estatuts i el calendari i la normativa electoral complementària, que, aprovats per la Junta de Govern, es continguen en les convocatòries electorals, que en cap cas no podran oposar-se o contravindre el que establixen estos Estatuts.
  
El sufragi serà lliure, igual, directe, siga personalment o per correu, i secret.
  
A tots els efectes previstos en este capítol, es consideren hàbils tots els dies.
  
Article 25
  
El mandat dels càrrecs de la Junta de Govern és de quatre anys, sense perjudici del termini màxim per a convocar eleccions.
  
Article 26
  
Són electors/ores totes les persones col·legiades que estiguen donades d'alta el dia de la convocatòria electoral i estiguen en el ple gaudi dels seus drets col·legials o corporatius i al corrent de les quotes i càrregues col·legials.
  
Article 27
  
Són elegibles les persones col·legiades que, a més d'ostentar la qualitat d'electors, reunisquen el dia de la convocatòria les condicions següents:
  
a) Per al càrrec de president, trobar-se en l'exercici de la professió i estar exercint-la, en qualsevol de les seues modalitats, un mínim de tres anys a la data de la convocatòria.
  
b) Per a tots els altres vocals de número, i els seus suplents, trobar-se en l'exercici de la professió i estar exercint-la, en qualsevol de les seues modalitats, un mínim de dos anys en la data de la convocatòria.
  
c) Per als vocals representants de secció, trobar-se en l'exercici de la modalitat o una de les modalitats que componguen la Secció per la qual es presenten, amb dos anys almenys d'antelació a la data de la convocatòria electoral.
  
d) No tindran la condició d'elegibles per al mateix càrrec, ja siga el de president, ja siga el de vocal de número o vocal de secció determinada, els qui hagueren ostentat este càrrec en la Junta de Govern que convoca les eleccions, i hagueren consumit dos mandats de quatre anys consecutius immediatament anteriors a la convocatòria. Esta limitació a dos mandats complets consecutius s'entén sense perjudici d'allò establit per a la moció de censura, i no s'aplicarà qualsevol que siga el nombre de mandats si estos no són consecutius.
  
Article 28
  
Correspon a la Junta de Govern acordar la convocatòria d'eleccions, com a màxim el dia que vença el termini del seu mandat, comptador a partir de la presa de possessió, de manera que no hi haja solució de continuïtat en la cobertura dels càrrecs col·legials. A partir del compliment del seu mandat, la Junta a què corresponga vacar quedarà en situació «d'en funcions», fins que done possessió a l'electa.
  
La convocatòria inclourà el calendari electoral i les normes aplicables a l'elecció, de conformitat amb el que disposen els presents Estatuts i, si és procedent, els reglaments de Règim Interior del Col·legi.
  
La convocatòria electoral es trametrà a totes les persones col·legiades dins dels tres dies següents a la seua adopció i s'anunciarà en dos diaris provincials de màxima difusió.
  
Article 29
  
En cada procés electoral es constituirà una mesa electoral, que serà l'encarregada de vigilar tot el procés, presidir la votació, realitzar l'escrutini, resoldre les reclamacions que es presenten i, en general, realitzar totes les actuacions que calguen per a garantir la puresa, objectivitat i transparència del procés electoral.
  
La mesa electoral estarà formada pel president, que serà l'elector/a de més edat d'entre els que no hagen complit 65 anys el dia de la constitució de la mesa, i quatre vocals, dels quals dos seran els/les electors/ores que li seguisquen en edat i els altres dos, els/les de menor edat el dia de la mateixa constitució de la mesa.
  
El vocal de menor edat actuarà de secretari. Es designaran cinc suplents, que seran aquelles persones col·legiades que seguisquen els titulars de la mesa en l'orde indicat d'edat.
  
Els suplents només tindran la missió de completar la mesa electoral en el moment de la seua constitució.
  
Si per aplicació de la regla precedent, la mesa no poguera estar composta, en qualsevol moment, pels cinc membres que la van constituir, seguirà constituïda vàlidament amb els que resten, sempre que el seu nombre no siga inferior a tres.
  
Quan el nombre de persones col·legiades així ho aconselle, la mesa podrà estar constituïda fins a un màxim de sis membres, és a dir, president i cinc vocals i, en el supòsit d'empat, decidirà el vot de qualitat del president.
  
Cap dels components de la mesa no podrà ser candidat/a ni estar en relació amb qualsevol d'ells/d'elles, en els supòsits de l'article 28.2 de la Llei 30/1992 i, si ho és, el substituirà en esta el seu suplent.
  
La mesa es constituirà dins dels cinc dies següents a cada convocatòria electoral. La constitució de la Mesa es comunicarà a totes les persones col·legiades dins dels tres dies següents.
  
Article 30
  
La Junta de Govern facilitarà a la mesa electoral la llista d'electors, la qual haurà de fer-se pública, mitjançant la seua exposició en el tauler d'anuncis del Col·legi, el mateix dia de la constitució de la mesa electoral.
  
La llista, així publicada en el tauler d'anuncis, constituirà el cens de votants.
  
La mesa electoral resoldrà quantes incidències o reclamacions relatives a inclusions, exclusions o rectificacions es presenten dins dels cinc dies següents a aquell en què comence l'exposició de la llista. Dita resolució es farà pública en el mateix tauler d'anuncis, entre els dies sisé i vuité següents a aquell en què comence l'exposició.
  
Contra la indicada resolució de la mesa electoral cabrà recurs de reposició davant de la mateixa dins dels tres dies següents a la seua publicació. Els recursos hauran de ser resolts per la mesa dins dels set dies següents a la seua interposició.
  
Article 31
  
A partir del moment en què es constituïsca la Mesa Electoral i fins a les 14 hores del dia vint-i-cinc posterior, les persones col·legiades podran presentar davant d'aquella els documents en què es continguen les candidatures per a ocupar els càrrecs.
  
Les candidatures per a ocupar els càrrecs de president i les vocalies de número, a què es referix l'article 19.3.b) d'estos Estatuts, hauran de ser completes, i hi figurar les persones candidates al lloc de president que encapçalen la llista, i a les vocalies de número, amb la seua expressió ordinal, des del vocal primer al vocal onzé, o successius, si és procedent, que s'hagen de cobrir, amb el seu nom i dos cognoms.
  
Perquè la candidatura siga vàlida a tots els efectes, haurà de cobrir necessàriament el càrrec de president, i tots els vocals de número. També s'inclourà en les llistes una relació de suplents de les vocalies de número, que serà de quatre candidats/ates i que substituiran els vocals electes al llarg del mandat, en cas de renúncia, incapacitat, mort o qualsevol altra causa de cessament.
  
Estes candidatures hauran d'estar avalades amb la signatura de vint-i-cinc electors/ores que no hi siguen candidats/ates. En la presentació de tota candidatura haurà de constar la conformitat i acceptació de cada una de les persones candidates i s'acompanyarà fotocòpia del DNI de les persones candidates i de tots els qui avalen les candidatures.
  
Les candidatures per a cobrir les vocalies de secció, a què es referix l'article 22 d'estos Estatuts, es presentaran amb el caràcter d'obertes i podran ser completes, parcials i inclús per a una sola vocalia.
  
Hi figuraran les persones candidates a cada vocalia, amb el seu nom i dos cognoms. Estes candidatures també hauran d'anar avalades amb la signatura de vint-i-cinc electors/ores. En la presentació de tota candidatura haurà de constar la conformitat i acceptació de cada una de les persones candidates i s'acompanyarà fotocòpia del DNI de les persones candidates i de tots els qui avalen les candidatures, i certificat col·legial d'exercici de la persona candidata a la secció per la qual opte, durant almenys els dos anys anteriors a la convocatòria electoral.
  
L'endemà de finalitzar el termini de presentació de candidatures, la mesa es reunirà a les deu hores, per a revisar les corresponents documentacions i procedir a la proclamació d'aquelles candidatures que reunisquen els requisits establits, i s'estendrà acta, en dos exemplars, del resultat de la proclamació. En l'acta s'inclouran totes les reclamacions que puguen ser formulades pels assistents a l'acte, sobre les quals la mesa electoral resoldrà el que procedisca. Una de les còpies serà exposada al tauler d'anuncis del Col·legi i se'n reservarà altra com a part de l'expedient electoral.
  
En el cas que alguna candidatura tinga algun defecte formal esmenable, la mesa concedirà un termini de quaranta-vuit hores per a l'esmena, i es demorarà, en este cas, la resolució corresponent sobre la candidatura afectada fins a l'endemà en què finalitze dit termini, a la mateixa hora indicada. En cap cas no es considerarà esmenable la insuficiència del nombre de signatures d'aval de persones electores, ni l'incompliment del requisit que les candidatures es presenten completes.
  
Quan només hi haja una candidatura proclamada, no procedirà votació i seran proclamats/ades electes tots els seus components. En el mateix cas s'operarà quan a algunes de les vocalies de secció es presente una única candidatura.
  
Quan en el cas de vocalies de secció, a què es referix l'article 22 d'estos Estatuts, no s'haguera presentat cap candidatura per a cobrir algunes d'estes, quedaran vacants i la Junta electa que resulte del procés acordarà en la primera reunió que se celebre encomanar la mateixa a qualsevol dels vocals de número d'esta.
  
Totes les reunions que, per a les finalitats indicades, celebre la mesa electoral, seran públiques.
  
Article 32
  
El dia assenyalat en la convocatòria, que haurà d'estar comprés entre el vuitanté i el noranté posteriors a la constitució de la mesa electoral, a les nou hores, donarà començament l'acte de votació, i amb esta finalitat haurà d'estar constituïda prèviament la mesa electoral.
  
Cada candidatura podrà designar dos interventors, prèvia presentació de credencials firmades per un dels membres de la candidatura corresponent.
  
El temps de permanència de la mesa electoral serà des de les nou hores fins a les vint hores del dia assenyalat per a l'elecció, durant el temps de les quals hauran d'emetre el seu vot les persones electores.
  
El president de la mesa tindrà, dins del local on se celebre l'elecció, autoritat exclusiva per a mantindre l'orde, assegurar la llibertat de les persones electores i l'observança de la legalitat. En el lloc reservat on s'instal·le la mesa electoral només podran romandre els components de la mesa electoral, així com els interventors en representació de les candidatures.
  
Ni als locals on se celebre l'elecció ni als voltants d'estos podrà realitzar-se propaganda de cap gènere a favor de les persones candidates. El president de la mesa prendrà a este respecte totes les mesures que estime convenients.
  
Per a la votació s'habilitaran les urnes necessàries, segons el nombre de votants i a judici del president de la mesa, perquè tinga lloc la votació. Es votaran per separat les candidatures en llista tancada i bloquejada a president, i les vocalies de número, i les candidatures en llista oberta a les vocalies de secció. Per la qual cosa el nombre mínim d'urnes previst serà de dos.
  
La votació serà nominal i secreta, i anunciarà al president la seua iniciació amb les paraules «Comença la votació».
  
Tots les persones electores s'aproparan, un a un, a la mesa, i manifestaran el seu nom i cognoms. Després de cerciorar-se, per l'examen de les llistes del cens electoral que faran els vocals i interventors, que hi figura el nom de la persona votant, així com la seua identitat que es justificarà mitjançant l'exhibició del document nacional d'identitat o un altre document acreditatiu d'esta (carnet de col·legiat, permís de conduir), encara que estiguen caducats, la persona electora lliurarà en pròpia mà al president el sobre que continga a l'interior la papereta corresponent a l'elecció. Tot seguit, el president, sense ocultar el sobre ni un moment a la vista del públic, dirà en alta veu el nom de la persona electora, afegirà «vota», i depositarà en les urnes el sobre.
  
Si la identitat del votant oferix dubte, ho comprovarà i resoldrà la mesa.
  
Article 33
  
La modalitat de l'emissió del vot per correu té per finalitat facilitar al màxim el dret a l'exercici del vot, acompanyat de l'autenticitat exigible en qualsevol procés electoral.
  
La persona electora que decidisca votar per correu, podrà fer-ho mitjançant manifestació a la mesa electoral, i complirà amb els requisits següents:
  
1) Una vegada proclamades les candidatures, la persona electora que desitge emetre el seu vot per correu sol·licitarà a la mesa, necessàriament dins dels deu dies següents a la proclamació de les candidatures, que li expedisca certificat de la seua inclusió en el cens, un model d'imprés en el que conste el desig de votar per correu, i també la llista, les paperetes i sobres electorals per a poder exercitar el vot.
  
2) La persona electora complimentarà la documentació i la trametrà per correu certificat, a la mesa electoral, i acompanyarà en el sobre exterior una fotocòpia del DNI amb la seua signatura. L'entrada de dits enviaments haurà de ser registrada en un llibre de registre especial per a estos efectes, que custodiarà la mesa electoral.
  
El sobre que continga la papereta de vot haurà d'estar tancat en tot cas i sense cap menció exterior, a fi de conservar sempre el secret de la identitat de la persona votant. En el sobre major, que contindrà este, s'inclourà necessàriament el certificat del cens que acredite la condició d'elector, la fotocòpia del seu DNI, on conste la signatura, i el model imprés, firmat, on conste la seua voluntat d'exercir el vot per correu.
  
3) La mesa electoral custodiarà i conservarà tota la documentació relativa al vot per correu, la qual només lliurarà al Col·legi, una vegada transcorreguts els terminis establits per a les impugnacions.
  
Article 34
  
La votació serà realitzada per candidatures completes proclamades, en paperetes que seran impreses, i seran facilitades o seran remeses per la mesa electoral a totes les persones col·legiades i a les candidatures proclamades, a càrrec d'estes, i en què figuraran els noms i cognoms de les persones candidates i el càrrec per què es vota. Els sobres de votació distingiran, pel seu distint color, si són per a la llista tancada a president i vocalies de número, o ho són per a la llista oberta a les vocalies de secció i contindran a l'exterior la declaració de «Per a l'elecció en llista tancada a president i vocalies de número»; en el primer cas, i «Per a l'elecció en llista oberta a vocalies de secció».
  
Per a l'elecció en llista tancada a president i vocalies de número no podrà ratllar-se cap dels noms de les candidatures proclamades, ni incloure en la papereta noms proclamats en candidatures distintes, ni altres no proclamats. Si així es fa, la papereta serà declarada nul·la.
  
Per a l'elecció en llista oberta a vocalies de secció, la mesa posarà a disposició dels electors una papereta única, en què farà constar totes les vocalies i els candidats a estes que s'hagen presentat i proclamat, amb un requadre al costat del seu nom respectiu.
  
Article 35
  
Acabada l'hora assenyalada per a la votació, previ anunci del president que l'acte s'acaba, s'obriran els sobres dels vots rebuts per correu, i es prendrà nota del nom de la persona votant, en les mateixes condicions que les detallades per a la votació personal, i es rebutjaran aquells sobres en el remitent dels quals figure el nom de la persona votant que haja exercit el seu dret personalment, i es procedirà posteriorment a introduir en les urnes els sobres, que només seran oberts en fer-se l'escrutini, i la mesa adoptarà les mesures que considere oportunes perquè, en cap cas, no puga distingir-se el vot personal de l'efectuat per correu. Finalment, votarà la mesa.
  
Article 36
  
Acabada la votació es procedirà a l'escrutini, començant per l'urna a la candidatura general i continuant per l'urna a les candidatures de vocalies de secció. L'escrutini no s'interromprà fins que s'hagen extret totes les paperetes de l'última urna. Els escrutadors/ores aniran prenent nota de les paperetes llegides, que es col·locaran sobre la mesa en el mateix orde que van ser extretes.
  
Es computaran com a vots vàlids, en favor de les candidatures a què es referixen, tots aquells que figuren en alguna de les paperetes depositades en l'urna, sense oferir dubtes sobre la candidatura a què es referixen.
  
No seran computables, per tant, a cap efecte:
  
1) Paperetes de votació que, per qualsevol raó, oferisquen dubtes respecte a la candidatura a què es va voler votar o presenten esmenes o estiguen ratllades.
  
2) Les paperetes de votació en què figure alguna persona la proclamació de la qual, com a persona candidata, no haguera sigut aprovada degudament per la mesa electoral.
  
3) Les paperetes de votació en què figure una persona candidata degudament proclamada per a un càrrec distint d'aquell per al qual siga votada.
  
4) Les paperetes de votació en què figure algun nom que haguera sigut proclamat candidat en distinta candidatura.
  
5) Els vots per correu que no hagueren arribat a la mesa a la iniciació de l'escrutini.
  
6) Les paperetes a vocalies de secció, atés el seu caràcter obert, podran ser declarades com a parcialment nul·les quan continguen un doble vot per a dos candidats a la mateixa vocalia, o hagen quedat en blanc per a alguna d'elles, i es computarà vàlid el vot per a les vocalies en què haguera sigut correctament emés.
  
Acabat l'escrutini general, s'estendrà l'acta corresponent, en dos exemplars. I s'expediran còpies certificades de l'acta per al interventors/ores de cada candidatura general que la sol·liciten, sense que, en cap cas, puga cada candidatura exigir més d'una còpia.
  
La mesa proclamarà electa la candidatura que obtinga un nombre més gran de vots; en cas de produir-se empat, es convocarà nova elecció entre les candidatures empatades, i continuaran entre tant, en funcions, els anteriors titulars de dits càrrecs.
  
Article 37
  
Contra els acords de proclamació de candidatures i de proclamació d'electes per la mesa electoral, es podrà interposar recurs de reposició davant de la mateixa mesa, en termini de deu dies, les resolucions de la qual posarà fi a la via corporativa. Contra estos acords, que esgoten la via administrativa, cabrà recurs contenciós administratiu.
  
Article 38
  
1. El dia assenyalat en la convocatòria, que haurà d'estar comprés entre els quinze següents a la proclamació dels electes, tindrà lloc la presa de possessió de les persones elegides.
  
2. El Col·legi farà pública la constitució de la nova Junta de Govern i cursarà les comunicacions als organismes que procedisquen.
  
Capítol III
  
De la provisió de vacants
  
Article 39
  
1. Les vacants que es produïsquen en la Junta de Govern, per renúncia, incapacitat, mort o qualsevol altra causa, durant el mandat dels seus membres, es proveiran en la forma prevista en els presents Estatuts. Així, si la vacant es produïx en el càrrec de president, assumirà les seues funcions qui ocupe la vicepresidència, i deixarà vacant la vocalia que ocupe. Les vacants en els altres càrrecs de la Junta, exclosos els vocals, seran substituïts per la Junta entre els vocals de número que la formen, a proposta del president.
  
2. Les vacants produïdes entre els vocals de número seran cobertes pels vocals suplents, per orde, que hagen format part de la candidatura electa. I les vacants de vocalies de secció a què es referix l'article 22 d'estos Estatuts, seran cobertes per la Junta de Govern mitjançant designació o comanda d'esta a qualsevol dels vocals de número que la formen. També podrà encomanar-se a un altre vocal de secció que acumularà ambdós.
  
3. Quan el nombre de vacants, per qualsevol causa, inclosa la renúncia o dimissió, produïdes dins del mandat d'una Junta, i esgotada la llista de suplents, abaste a més de la meitat dels membres d'esta, el mandat de la Junta es considerarà extingit i es procedirà a la convocatòria de noves eleccions en la forma assenyalada en el capítol segon d'este títol.
  
4. També es considerarà causa de cessament o vacant, amb les mateixes conseqüències que preveuen els números anteriors, la pèrdua de la condició de vocal de la Junta de Govern com a conseqüència de sanció disciplinària en els termes que s'establixen en l'article 51 d'estos Estatuts.
  
Capítol IV
  
De la moció de censura
  
Article 40
  
Les persones col·legiades amb dret a vot podran proposar la moció de censura contra la Junta de Govern, d'acord amb les normes següents:
  
1a. La moció de censura es presentarà per escrit firmat per almenys el 30% de les persones col·legiades amb dret a vot, i es faran constar les raons que la justifiquen i les persones col·legiades elegibles que es proposen per a la totalitat de la Junta de Govern, amb expressió dels càrrecs de cada una.
  
Les persones col·legiades que signen una moció de censura o siguen proposades en ella com a candidats/ates, no podran firmar una altra en la resta del mandat.
  
S'acompanyarà a l'escrit, en què constarà clarament el nom i número de la persona col·legiada de cadascuna de què donen suport a la moció de censura i l'acceptació de les persones proposades per a cada càrrec, fotocòpia del DNI o carnet de persona col·legiada de cadascuna de les persones firmants i de les persones candidates proposades.
  
2a. Presentada la moció de censura d'acord amb els requisits expressats, haurà de convocar-se Assemblea General Extraordinària de col·legiats/ades per a la seua celebració, dins dels seixanta dies hàbils següents a la presentació, i no es computarà com a hàbil, a estos efectes, el mes d'agost.
  
3a. En l'Assemblea General corresponent, que tindrà com a únic punt de l'orde del dia el debat de la moció de censura, intervindrà en primer lloc la persona candidata a president/a, seguidament intervindrà un membre de la Junta de Govern i tancarà, amb la seua intervenció, la deliberació el/la president/a del Col·legi.
  
4a. Tot seguit, es procedirà a sotmetre a votació, nominal i secreta, la moció de censura, que quedarà aprovada si obté un nombre de vots igual a la majoria absoluta de les persones col·legiades presents, que equivalga, en tot cas i com a mínim, a la tercera part del total de les persones col·legiades amb dret a vot.
  
5a. Si prospera la moció de censura, la Junta de Govern cessarà automàticament en les seues funcions, i prendrà possessió en el mateix acte l'elegida.
  
6a. La moció de censura no substituïx el procés electoral ordinari, per la qual cosa la Junta de Govern elegida només prolongarà el seu mandat pel temps que reste per a esgotar el seu la Junta de Govern anterior, per la qual cosa, i al compliment d'este, es procedirà a la convocatòria d'eleccions.
  
Títol V
  
Règim econòmic
  
Article 41. Recursos econòmics
  
1. Els recursos del Col·legi seran ordinaris o de caràcter institucional corporatiu i extraordinaris o privatius. Els recursos ordinaris són els que procedixen de la realització de funcions o activitats que constituïxen l'objecte social i finalitat específica col·legial, es regulen pel que preveu els presents Estatuts, els reglaments de règim interior i, en allò no previst per ells, per la legislació general i autonòmica de col·legis professionals i les lleis administratives comunes. Els recursos extraordinaris es regularan pel que disposen estos Estatuts, els reglaments de règim interior i, en el no previst en estos, per les normes generals previstes en la Legislació Civil Ordinària.
  
2. Constituïxen els recursos ordinaris del Col·legi:
  
a) Les quotes periòdiques ordinàries, ja siguen de caràcter fix o variable, a càrrec de les persones col·legiades i les quotes d'incorporació al Col·legi.
  
Tindran la consideració de quotes ordinàries:
  
- La quota fixa general periòdica per la pertinença col·legial, exigible a tots els col·legiats siga quin siga la seua modalitat de exercici.
  
- La quota variable exigible als farmacèutics, en virtut de la modalitat del seu exercici professional, i en atenció a este.
  
- L'Assemblea General determinarà les quanties d'una i altres, i podrà establir quotes reduïdes aplicant el principi de solidaritat.
  
b) L'import de les multes que, com a conseqüència de l'exercici de la potestat disciplinària, s'imposen previ expedient d'este caràcter a les persones col·legiades.
  
c) L'import dels drets d'expedició de certificats que siguen expedits pel Col·legi, en la quantia que fixe la Junta de Govern.
  
d) Les derrames que, a càrrec de les persones col·legiades, siguen acordades per l'Assemblea General, per a atendre necessitats de caràcter extraordinari.
  
e) Les subvencions que siguen rebudes pel Col·legi de qualsevol institució o òrgan del sector públic.
  
3. Són recursos extraordinaris del Col·legi:
  
a) Els donatius, herències o llegats que puga rebre de qualsevol persona física o jurídica, o entitats privades o mercantils.
  
b) Els fruits, rendes i interessos de tota classe que produïsquen els béns, drets i accions que integren el patrimoni del Col·legi, així com el producte de la seua alienació, disposició, o gravamen sobre els seus béns mobles o immobles.
  
c) Les contraprestacions pecuniàries que hagen d'abonar pels servicis i/o activitats que realitze el Col·legi, tant les persones col·legiades com els particulars que facen ús d'estos, ja siga en virtut de competències pròpies, delegades o concertades.
  
d) Els ingressos per la venda de tota classe d'impresos i publicacions, en qualssevol suports, ja siguen tipogràfics, d'àudio, de vídeo o informàtics.
  
e) L'import corresponent a la realització d'informes, dictàmens, estudis o anàlisi i els drets que s'establisquen per la participació en cursos, conferències, estudis, taules o activitats anàlogues.
  
f) Les quantitats que pogueren reportar al Col·legi percepcions o beneficis, per la realització de qualsevol altra activitat de caràcter lícit.
  
4. En cas d'impagament de qualsevol de les quotes per les persones col·legiades, el Col·legi podrà fer la seua reclamació per via judicial, i reclamar a la persona col·legiada deutor/a totes les despeses que origine el procediment o qualsevol altre que s'interpose, amb independència de la conseqüència de l'impagament de quotes, a efectes de pèrdua de la condició de persona col·legiada.
  
Article 42. Dels pressuposts i balanços patrimonials
  
1. Anualment serà elaborada per la Junta de Govern, per a la seua aprovació per l'Assemblea General, un pressupost ordinari d'ingressos i despeses, per a la cobertura de les finalitats i activitats pròpies del Col·legi, i el balanç patrimonial.
  
2. El pressupost anual contemplarà, degudament classificats per partides separades, tant els ingressos com les despeses col·legials, amb expressió dels distints conceptes.
  
3. El capítol de despeses contindrà almenys les següents partides.
  
a) Despeses de representació, compensacions i dietes que ocasionen els membres de la Junta de Govern, en compliment de les seues funcions col·legials.
  
b) Els imports de les assignacions als membres de la Comissió Permanent de la Junta de Govern, per raó de la seua dedicació. Estes assignacions no podran excedir, en còmput total anual, per tot concepte i per a cada un, de la quantitat assenyalada en el Conveni Col·lectiu anual corresponent d'oficines de farmàcia per al facultatiu farmacèutic.
  
c) Les despeses previstes per al sosteniment de les seccions col·legials.
  
d) Les que calguen per a cadascun dels departaments i servicis del Col·legi.
  
e) Les necessàries per a atendre les publicacions, butlletins i circulars del Col·legi, i els de publicitat.
  
4. Així mateix, es podran elaborar pel Col·legi pressuposts de caràcter extraordinari, que hauran de ser, en tot cas, aprovats per l'Assemblea General de persones col·legiades.
  
5. No podran realitzar-se transferències de crèdit entre les diverses partides del pressupost de despeses, que s'hagen aprovat amb caràcter independent per l'Assemblea General, llevat el que disposa el número següent.
  
6. Si durant el transcurs de l'exercici econòmic les despeses efectives, corresponents a qualsevol de les partides pressupostades, superen la consignació prevista, el tresorer elevarà proposta, previ estudi de viabilitat, de transferència de crèdit d'una altra o altres, per a la seua aprovació per la Junta de Govern.
  
Article 43. De la liquidació de l'exercici econòmic
  
1. Els comptes anuals de cada exercici seran presentats pel tresorer, degudament auditats per professional competent extern i designat en els termes prevists en la Llei vigent, i se sotmetran a l'aprovació i examen previ de la Junta de Govern.
  
2. Aprovats provisionalment per la Junta de Govern, quedaran a disposició de les persones col·legiades a les oficines del Col·legi, des de la convocatòria de l'Assemblea General, a què correspon el control de les despeses de l'exercici auditat, mitjançant l'aprovació o censura definitiva d'estes.
  
3. Tot l'anterior s'entén sense perjudici de les altres mesures addicionals de control que s'establisquen en el Reglament de Règim Interior.
  
4. Si de la liquidació del pressupost anual resulta superàvit en l'exercici anual, correspondrà a l'Assemblea General acordar l'ús i destinació que a este es done en l'exercici següent, sense que puga fer-se ús del mateix sense la prèvia autorització de l'Assemblea General.
  
Títol VI
  
Règim jurídic
  
Article 44
  
1. El règim jurídic dels actes i acords dels òrgans del Col·legi Oficial de Farmacèutics de la província d'Alacant, en quant està plenament sotmés al dret administratiu, s'ajustarà al que disposa el present Estatut i, si no n'hi ha, a la lleis que regulen el procediment administratiu comú per a totes les administracions públiques.
  
2. Els actes i acords dels òrgans d'este Col·legi podran ser objecte de recurs d'alçada davant del Consell General de Col·legis Oficials de Farmacèutics d'Espanya, dins del termini d'un mes, comptador a partir de l'endemà de ser publicats o notificats a les persones col·legiades o part interessada.
  
3. Aquells acords que afecten situacions personals de les persones col·legiades, hauran de ser notificats de conformitat amb el que establixen les lleis reguladores del procediment administratiu comú.
  
4. El recurs podrà ser presentat davant del Consell General de Col·legis Oficials de Farmacèutics d'Espanya. Si és presentat davant del Col·legi, este trametrà el recurs amb els antecedents que formen l'expedient i el seu informe, en un termini de deu dies, al Consell General.
  
5. Els acords de l'Assemblea General podran ser recorreguts per qualsevol col·legiat/ada a qui afecte personalment, davant del Consell General de Col·legis Oficials de Farmacèutics d'Espanya, en el termini d'un mes des de la seua adopció.
  
6. Podran ser recorreguts directament en via contenciosa administrativa aquells actes per als quals la Llei o els presents Estatuts així ho establisquen.
  
7. Els actes col·legials, dictats com a conseqüència d'atribucions o competències delegades de les administracions públiques, tindran la via de recurs administratiu que en la mateixa delegació s'establisca.
  
Article 45
  
1. Són nuls de ple dret els actes dels òrgans col·legials en què es done algun dels supòsits previstos en l'article 62 de la vigent Llei 30/1992, de 26 de novembre, de Règim Jurídic de les Administracions Públiques.
  
2. Els actes dels òrgans d'este Col·legi, subjectes al dret administratiu, una vegada esgotats els recursos davant del Consell General de Col·legis de Farmacèutics d'Espanya es podran recórrer directament davant de la Jurisdicció Contenciosa Administrativa.
  
3. Els actes col·legials seran executius, inclús recorreguts o impugnats, sense perjudici de la sol·licitud de suspensió del recurrent, que es tramitarà en la forma prevista en la citada Llei 30/1992.
  
Títol VII
  
Règim disciplinari
  
Article 46
  
1. Les persones col·legiades incorreran en responsabilitat disciplinària en els supòsits i circumstàncies establides en estos Estatuts. També incorreran en responsabilitat disciplinària, pels actes que realitzen dins de l'àmbit territorial del Col·legi, aquells/aquelles farmacèutics/iques col·legiats/ades en exercici en col·legis distints, en virtut del principi de col·legiació única reconegut per la Llei i a què fa referència l'article 11.4 d'estos Estatuts.
  
2. El règim disciplinari establit en este Estatut s'entén, sense perjudici de les responsabilitats de qualsevol altre orde, en què les persones col·legides hagen pogut incórrer. Quan els mateixos fets puguen determinar responsabilitat penal i disciplinària corporativa, si es té coneixement que, sobre els mateixos fets objecte de la presumpta responsabilitat disciplinària, se seguixen actuacions d'orde penal, es continuarà la tramitació de l'expedient disciplinari, però se suspendrà la seua resolució fins que es conega la resolució judicial ferma recaiguda, i quedarà, mentrestant, interrompuda la prescripció.
  
3. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de la Junta de Govern, en l'exercici de les seues funcions, serà competència del Consell General de Col·legis Oficials de Farmacèutics d'Espanya.
  
4. Només podran imposar-se sancions disciplinàries en virtut d'expedient instruït a l'efecte, d'acord amb el procediment establit en el present títol.
  
5. Quan un sol fet siga susceptible de ser qualificat d'acord amb dos o més de les faltes descrites en estos Estatuts, ho serà per aquella que aplique superior sanció al fet comés.
  
6. Quan el mateix fet constituïsca alhora delicte, falta o infracció administrativa i també falta de les qualificades en este Estatut, a més d'operar el previst en cas d'infracció penal, en el número 2 del present article, s'atendrà al fet que en cap cas reba doble sanció pel mateix fet, sense perjudici que, absolt de la infracció penal o administrativa, puga ser sancionat en l'orde professional, amb independència d'això.
  
Article 47. De la inspecció col·legial
  
1. Als efectes de desenvolupar les seues funcions, el Col·legi, per acord de la Junta de Govern, podrà designar un o diversos inspectors, als quals acreditarà degudament.
  
2. El nomenament dels/de les inspectors/ores serà responsabilitat de la Junta de Govern.
  
3. El càrrec d'inspector/a serà incompatible amb el de ser membre de la Junta de Govern.
  
4. Les competències del/de la inspector/a seran sempre a instàncies de la Junta de Govern o de la Comissió Deontològica i seran les següents:
  
a) Desenvolupar i tramitar les gestions encomanades per l'instructor d'un expedient.
  
b) Emetre els informes preceptius en l'àmbit de l'activitat col·legial.
  
c) Inspeccionar ?in situ- els establiments sanitaris que siguen de responsabilitat dels/de les farmacèutics/iques.
  
d) Investigar fets i/o situacions que s'estimen oportuns en l'àmbit de la competència del Col·legi.
  
e) Qualsevol altra que servisca per a la defensa dels interessos professionals o corporatius.
  
Article 48
  
Són faltes lleus:
  
a) El retard o morositat en el compliment de l'obligació de satisfer les quotes ordinàries i extraordinàries i, en general, qualsevol de les derrames i la resta de càrregues al Col·legi.
  
b) No comptar en l'oficina de farmàcia, farmàcia d'hospital, farmaciola, depòsit de medicaments, magatzem de distribució, laboratori d'anàlisi o altres establiments sanitaris, que tinga encomanats, amb les instal·lacions, i utillatges, que, amb caràcter mínim obligatori, establisquen les lleis vigents.
  
c) No mantindre en estat d'higiene sanitària l'oficina de farmàcia, farmàcia d'hospital, farmaciola, depòsit, magatzem de distribució, laboratori d'anàlisi o altres establiments sanitaris, que tinga encomanats, sempre que això no done lloc a perjudici per a la salut de tercers.
  
d) Realitzar actes de publicitat o de propaganda, en contra del que preveuen les lleis i reglaments vigents o sense prèvia autorització del Col·legi.
  
e) La falta de contestació, en el temps i forma que s'assenyale, dels requeriments formals, formulats pels òrgans de govern del Col·legi, en l'àmbit de la seua competència.
  
f) El mer incompliment dels preceptes legals, reglamentaris i estatutaris, sempre que no es pose en risc directe o es cause perjudici material per a la col·lectivitat usuària de les prestacions farmacèutiques.
  
g) La infracció en la col·locació dels cartells o rètols indicadors o anunciadors dels horaris i torns dels servicis d'urgència de les oficines de farmàcia i dels rètols indicadors de la ubicació de les oficines de farmàcia.
  
h) La infracció per mera negligència dels deures que als farmacèutics imposa l'article 15 d'estos Estatuts, sempre que no es pose en risc directe o es cause perjudici material per a la col·lectivitat usuària de les prestacions farmacèutiques.
  
Article 49
  
Es consideren faltes greus:
  
a) La reincidència en falta lleu. S'entendrà que hi ha reincidència quan el qui haguera sigut notificat d'una resolució sancionadora d'este caràcter, cometa una altra, en un període de temps que no excedisca de dos anys des de la notificació de la primera.
  
b) L'encobriment de totes maneres d'exercici il·legal de la professió.
  
c) Absentar-se de l'activitat professional, per un temps superior al que determine la legislació, sense complimentar els requisits legals i reglamentaris.
  
d) Incompliment conscient, o per greu negligència o imprudència, dels deures professionals previstos en el present Estatut i en especial dels següents:
  
1. De garantir en el seu exercici professional la llibertat d'elecció de l'usuari en l'accés a les prestacions sanitàries exercides pels/per les farmacèutics/iques.
  
2. De donar compte al Col·legi dels concerts o acords que realitze per a la dispensació als centres hospitalaris i sociosanitaris i, en qualsevol cas, la relació dels que atén.
  
3. De no cooperar, directament o indirectament, en contractes en què es puga simular la propietat o titularitat d'una oficina de farmàcia o altres formes d'exercici professional que resulten incompatibles o il·legals.
  
4. D'evitar qualsevol classe de conveni i/o acord o pacte amb altres professions sanitàries o amb entitats públiques o privades que tinga per objecte lucrar-se amb la recomanació i ordenació dels seus respectius servicis i impedisca la llibertat d'elecció de l'usuari d'oficina de farmàcia.
  
5. De complir estrictament les funcions d'adquisició, custòdia, subministrament, control i dispensació de medicaments, tant d'ús humà com d'ús animal, mitjançant la presència obligada, tant en l'oficina de farmàcia, com en els servicis de farmàcia hospitalària, farmacioles i/o depòsits de medicaments, magatzems de distribució de medicaments i els establiments comercials detallistes de medicaments d'ús animal.
  
6. De compliment dels horaris d'obertura i tancament de les oficines de farmàcia, així com els torns de guàrdia o servici d'urgència i els de vacacions, si és procedent.
  
7. De respectar i guardar el secret professional. De no difondre informacions que es declaren confidencials, conforme a la legislació sanitària i normativa legal.
  
8. De mantindre en estat d'higiene sanitària tant les oficines de farmàcia, en totes les seues seccions, com les farmacioles o depòsits de medicaments, privats o públics, magatzems de distribució, etc. dels que foren titulars o tingueren encomanats, quan es pose en risc o es cause qualsevol perjudici a la salut de tercers.
  
e) Els actes provats de desconsideració manifesta cap als companys en l'exercici o amb ocasió de l'activitat professional. Així com la denúncia falsa contra estos.
  
f) La captació o canalització de receptes, per qualsevol mitjà, cap a una determinada oficina de farmàcia, farmaciola, depòsit de medicaments, comercial detallista etc. i/o qualsevol acte o omissió encaminats a coartar la llibertat de l'usuari en l'elecció de l'oficina de farmàcia i la resta d'establiments citats.
  
g) L'incompliment de qualsevol de les obligacions previstes i establides per la legalitat vigent en la legislació corresponent, sobre autorització, trasllat, modificació, cessió, traspàs o transmissió d'oficines de farmàcia o altres establiments sanitaris.
  
h) Impedir l'actuació dels/de les inspectors/ores farmacèutics/iques del Col·legi Oficial de Farmacèutics, en les oficines de farmàcia o altres establiments sanitaris.
  
i) Infringir les normes legals sobre dispensació, fabricació, distribució, conservació i custòdia de medicaments. Així com l'incompliment dels preceptes legals, reglamentaris i estatutaris, quan es pose en risc directe o es cause perjudici material per a la col·lectivitat usuària de les prestacions farmacèutiques.
  
j) Dispensar medicaments en establiments distints dels autoritzats legalment per a això, i/o qualsevol tipus de venda indirecta, com també lliurar medicaments a domicili o per missatgeria.
  
k) La preparació de fórmules magistrals i preparats oficinals, que imcomplisquen els requisits establits en les lleis i les regles de l'art de la professió.
  
l) L'incompliment de les disposicions que regulen el règim d'absències, tant en oficines de farmàcia com en els establiments comercials detallistes per a la dispensació de medicaments d'ús animal i altres establiments sanitaris.
  
m) L'incompliment de les normes sobre informació, publicitat i comercialització de medicaments previstes en les lleis i en les disposicions estatutàries. Així com incomplir la legalitat vigent en la realització de propaganda i publicitat.
  
n) La falta de pagament de les quotes col·legials o d'altres percepcions, després d'haver sigut requerits/ides formalment.
  
nn) L'atemptat contra la dignitat o honor de les persones que integren la Junta de Govern del Col·legi, del Consell Valencià o del Consell General de Col·legis, quan actuen en l'exercici de les seues funcions i contra els altres companys en ocasió de l'exercici de la professió.
  
o) La realització de qualssevol tipus d'acords, concerts o convenis amb entitats sanitàries, públiques o privades, en matèria de distribució o dispensació farmacèutica, sense previ coneixement del Col·legi.
  
p) Iniciar l'activitat professional incomplint els requisits legals que siguen condició necessària per a això, tals com acta d'obertura de l'oficina de farmàcia o qualsevol altra intervenció, comprovació o inspecció, que fóra reglamentàriament necessària per a l'exercici de l'activitat professional de què es tracte.
  
q) El frau de llei o el frau processal perpetrat amb ocasió dels expedients administratius que regulen la vigent Llei d'Ordenació Farmacèutica, quan s'evidencie com a propòsit real el fet d'impedir o obstaculitzar el dret de tercers d'instal·lar oficines de farmàcia legítimament obtingut.
  
r) La realització d'actes de competència deslleial en la promoció o venda al públic de medicaments, quan vulneren el dret a la lliure elecció dels usuaris de l'oficina de farmàcia. Així com la realització d'actes de publicitat o propaganda que estimulen el consum i ús irracional dels medicaments.
  
s) La pràctica de descomptes en la dispensació d'especialitats farmacèutiques, efectes i accessoris, inclosos en la prestació del sistema públic de salut i el preu o el marge del qual haja sigut administrativament fixat.
  
Article 50
  
Es consideren faltes molt greus:
  
a) La reincidència en les faltes greus, en la mateixa forma relacionada en l'article anterior, produïda en un període de tres anys, des de la notificació de la primera sanció.
  
b) Els actes de col·laboració amb tercers, siga quina siga la formula jurídica que adopten, per a donar lloc a l'exercici il·legal de la professió farmacèutica, o a l'intrusisme professional, o a la simulació de propietat d'oficines de farmàcia, o la tinença de més d'una oficina de farmàcia, a través de persones interposades o per qualsevol altre mitjà simulatori.
  
c) La negativa a la prestació del servici de guàrdia o urgència en el temps i la forma, d'acord amb l'ordenació preceptuada.
  
d) La comesa de delictes dolosos contra la salut pública, o d'imprudència o negligència professional amb resultat de mort, amb ocasió de l'exercici de la professió.
  
e) La preparació, comercialització i dispensació de remeis secrets, així com l'ocultació dels principis actius, en qualssevol fórmules magistrals o preparats oficinals.
  
f) La realització d'assajos clínics sense ajustar-se al que disposen les lleis, que posen en risc o causen perjudici a la salut de la col·lectivitat usuària de les prestacions farmacèutiques.
  
g) Fer públiques dades de caràcter personal de les persones usuàries de les prestacions farmacèutiques, de què haguera tingut coneixement en l'exercici professional, que permeta la seua identificació, en contravenció de l'obligació de confidencialitat i secret professional.
  
h) Realitzar qualssevol pactes o convenis de participació, dicotomia o comissió amb altres professionals sanitaris, tendents a incrementar l'ús irracional de medicaments, a dirigir el seu consum entre usuaris, pacients o beneficiaris o a acaparar prescripcions o receptes en virtut de tals pràctiques.
  
i) Realitzar qualsevol classe de convenis i/o acords o pactes amb altres professions sanitàries o amb entitats públiques o privades que tinguen per objecte lucrar-se amb la recomanació i ordenació dels seus respectius servicis i impedisca la llibertat d'elecció de l'usuari, de conformitat amb el que assenyala el punt 3 de l'article 49.
  
Article 51
  
1. Les sancions que poden imposar-se són:
  
A) Les faltes lleus se sancionaran amb:
  
a) Amonestació privada d'ofici.
  
b) Amonestació per l'Assemblea General i davant d'esta i amb publicitat en el tauler d'anuncis del Col·legi.
  
c) Multa de fins al cèntuple de la quota mensual del Col·legi.
  
B) Les faltes greus se sancionaran amb:
  
a) Multa de fins al cèntuple de la quota semestral del Col·legi.
  
b) Suspensió de l'exercici professional, durant un termini no superior a 6 mesos.
  
C) Les faltes molt greus se sancionaran amb
  
a) Multa de fins al cèntuple de la quota anual del Col·legi.
  
b) Suspensió de l'exercici professional, per un termini de 6 mesos a 3 anys.
  
c) Expulsió del Col·legi.
  
2. La imposició d'una sanció de suspensió de l'exercici professional, o expulsió, comportarà la proposta de tancament davant dels organismes competents, pel temps assenyalat en la sanció, de l'oficina de farmàcia o centre corresponent. Quan hi haja copropietat, la Junta de Govern indagarà la responsabilitat en què cada persona copropietària haguera incorregut.
  
3. La Junta de Govern determinarà, en cada cas, en quina mesura els/les farmacèutics/iques propietaris/àries, titulars, substituts o regents són responsables disciplinàriament dels actes professionals portats a terme pels/per les farmacèutics/iques adjunts/untes.
  
4. El Col·legi està autoritzat, en execució de les resolucions sancionadores que imposen multes, una vegada siguen estes fermes, a retindre i percebre l'import d'estes, de qualssevol quantitats que, per via de percepció de tercers o per qualsevol altre mitjà, incloses subvencions, tinga a disposició de l'expedientat, o perceba per a este.
  
5. En el cas d'exercici professional per compte alié, es notificarà dita sanció a l'entitat o òrgan que resulte competent, perquè en prenga coneixement i als efectes oportuns.
  
6. Quan siguen imposades sancions per faltes greus o molt greus, als que siguen membres de la Junta de Govern, a més de la sanció que, si és procedent, corresponga segons els presents Estatuts, se'ls imposarà com a accessòria la de pèrdua de la condició de membre d'esta.
  
Article 52
  
1. La responsabilitat disciplinària corporativa de les persones col·legiades s'extingix pel compliment de la sanció, la mort de la persona col·legiada, la prescripció de la falta i la prescripció de la sanció.
  
2. La baixa en el Col·legi no extingix la responsabilitat disciplinària contreta durant el període d'alta, encara que determinara la impossibilitat d'executar la sanció que s'acorde. En este cas, es conclourà el procediment disciplinari i la sanció quedarà en suspens per a ser complida si la persona col·legiada causa novament alta en qualsevol Col·legi. A l'efecte, es donarà coneixement al Consell General de Col·legis Oficials de Farmacèutics.
  
Article 53
  
1. Les faltes molt greus prescriuran als tres anys; les greus, als dos, i les lleus, a l'any, i es començarà a comptar el termini de prescripció des que la falta s'haguera comés.
  
La prescripció s'interromprà per la notificació a les persones col·legiades afectades de l'acord d'incoació del procediment sancionador i el termini tornarà a córrer si el procediment disciplinari roman paralitzat durant més de sis mesos, per causa no imputable a la persona col·legiada inculpada.
  
2. Les sancions imposades per faltes molt greus prescriuran als tres anys; les imposades per faltes greus, als dos anys, i les imposades per faltes lleus, a l'any.
  
3. El termini de prescripció de la sanció, per falta d'execució d'esta, començarà a comptar-se des de l'endemà en què haja aconseguit fermesa la resolució sancionadora i siga esta executable.
  
4. El termini de prescripció de la sanció, quan la persona sancionada trenque el seu compliment, començarà a comptar des de la data del trencament.
  
Article 54
  
1. El procediment disciplinari corporatiu s'iniciarà bé d'ofici, per acord de la Junta de Govern, o en virtut de denúncia presentada per escrit d'altres persones col·legiades, persones o organismes.
  
2. Quan l'expedient siga promogut per inspecció, el/la inspector/a estendrà l'acta dels fets comprensius de la mateixa inspecció, sense emetre cap judici i la signarà degudament, juntament amb la persona inspeccionada o amb qui intervinga en la diligència. En el cas de negar-se estos últims a subscriure l'acte, l'inspector ho farà constar així al peu de la mateixa i procurarà signar-la amb dos testimonis.
  
3. No obstant això, quan la persona denunciada fóra membre de la Junta de Govern, una vegada ratificada la denúncia per la persona denunciant, es trametrà la mateixa amb l'acta de ratificació al Consell General de Col·legis de Farmacèutics d'Espanya per a la incoació, tramitació i resolució de la informació prèvia i, si és procedent, de l'expedient. Esta atribució de competència subsistirà en qualsevol cas, i serà indelegable i indeclinable a qualsevol altra instància corporativa o professional, encara que siga creat el Consell de Col·legis Oficials de Farmacèutics de la Comunitat Valenciana, atés el caràcter d'òrgan de representació de les juntes col·legials que s'atribuirà a este, la qual cosa impedix estendre-li la potestat disciplinària dels col·legis.
  
4. La persona denunciant dels fets a què es referisca el procediment disciplinari tindrà la condició de part en el mateix i dret que se li done trasllat de tots els acords, a efectes que puga, si és procedent, formular al·legacions i interposar els recursos pertinents.
  
5. Abans d'acordar la incoació de l'expedient, la Junta de Govern podrà decidir la instrucció d'una informació prèvia o reservada, a l'efecte de la qual designarà un dels seus membres perquè la practique, i es notificarà a la persona col·legiada afectada la incoació de la informació prèvia, a efectes que, en el termini de deu dies, presente les al·legacions i els documents que estime pertinents. Practicades les diligències que considere convenients per a l'aclariment dels fets i determinació de possibles responsabilitats, en el termini d'un mes des de la seua obertura, el ponent formularà alguna de les següents propostes:
  
a) Proposta de sobreseïment.
  
b) Proposta d'instrucció d'expedient disciplinari, quan es deduïsquen indicis de responsabilitat de major gravetat, imputables a una persona col·legiada.
  
6. L'acord de la Junta de Govern serà notificat, en tot cas, a la persona col·legiada afectada.
  
Article 55
  
1. L'obertura d'expedient disciplinari serà acordada per la Junta de Govern, a què correspon la instrucció i resolució. Com a mesura preventiva, podrà acordar les mesures provisionals que estime oportunes per a assegurar l'eficàcia de la resolució que poguera recaure, si van existir elements de judici suficients per a això. No es podran prendre mesures provisionals que puguen causar danys irreparables a les persones interessades, o bé que impliquen la violació de drets emparats per les lleis.
  
2. El mateix acord d'obertura de l'expedient disciplinari designarà l'instructor i el secretari, tant si estigueren nomenats amb caràcter general, com si ho hagueren sigut amb caràcter especial. La Junta de Govern, si és procedent, podrà substituir l'instructor i secretari, així com eventualment designar-ne de nous. Es notificarà a la persona col·legiada subjecte a expedient, així com a les persones designades per a ostentar dits càrrecs.
  
3. Seran d'aplicació a l'instructor i al secretari les normes relatives a l'abstenció i recusació dels articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. L'instructor ordenarà la pràctica de totes les diligències que siguen adequades per a la determinació i comprovació dels fets i, en particular, de quantes proves puguen conduir a l'aclariment i a la determinació de les responsabilitats susceptibles de sanció. A la vista de les actuacions practicades, l'instructor formularà el corresponent plec de càrrecs.
  
5. El plec de càrrecs haurà de redactar-se de mode clar i precís, comprendrà els fets imputats a la persona inculpada en paràgrafs separats i numerats per cadascun d'ells i expressarà, si és procedent, la falta presumptament comesa i les sancions que puguen ser-li d'aplicació, amb referència als preceptes d'este Estatut.
  
6. El plec de càrrecs es notificarà a la persona inculpada, i es concedirà un termini no inferior a deu dies ni superior a quinze, perquè puga contestar-lo amb les al·legacions que considere pertinents i l'aportació de documents que estime d'interés. Així mateix, la persona inculpada podrà sol·licitar la realització en la seua contestació de qualsevol mitjà de prova admissible en dret que crega necessari.
  
7. L'instructor disposarà del termini d'un mes per a la pràctica de les proves que estime pertinents, siguen o no les proposades, amb notificació a la inculpada del lloc, data i hora per a la pràctica de les mateixes, a fi d'intervindre-hi .
  
8. L'instructor podrà denegar únicament l'admissió i pràctica de les proves que considere innecessàries o improcedents, en resolució motivada que no es pot recórrer, sense perjudici de les al·legacions que respecte d'això procedisquen en les actuacions i recursos ulteriors.
  
9. En els casos en què, a petició de la persona interessada, hagen d'efectuar-se proves la realització de les quals implique despeses que no haja de suportar el Col·legi, este podrà exigir la bestreta de les mateixes, a reserva de la liquidació definitiva, una vegada practicada la prova. La liquidació de les despeses es practicarà unint els comprovants que acrediten la seua realitat i quantia.
  
Article 56
  
1. Transcorregudes les actuacions, l'instructor, dins dels deu dies següents, formularà proposta de resolució, en què fixarà amb precisió els fets, motivarà, si és procedent, la denegació de proves, farà la valoració de les mateixes per a determinar la falta que considere comesa i necessitarà la responsabilitat de l'inculpat, així com la sanció a imposar.
  
2. La proposta de resolució es notificarà a la persona inculpada perquè, en el termini de deu dies, amb vista a l'expedient, puga al·legar davant de l'instructor quant considere convenient en la seua defensa.
  
3. L'instructor, oïda la persona inculpada o transcorregut el termini sense cap al·legació, trametrà l'expedient complet a la Junta de Govern amb el seu informe.
  
4. La Junta de Govern resoldrà l'expedient en la primera sessió que es convoque després de la seua recepció. No obstant això, la Junta de Govern podrà, abans d'adoptar la seua resolució, ordenar a l'instructor la realització d'aquells tràmits que, per omissió, no s'hagueren portat a terme i resulten imprescindibles per a l'adopció de l'acord de resolució definitiu. De dits aclariments es donarà trasllat a la persona inculpada, perquè al·legue el que estime convenient en un termini improrrogable de deu dies.
  
5. La resolució de la Junta de Govern que pose fi a l'expedient disciplinari haurà de ser motivada, resoldrà totes les qüestions plantejades en l'expedient, i no podrà afectar fets distints dels que van servir de base al plec de càrrecs i a la proposta de resolució, sense perjudici de la seua distinta valoració. En l'adopció de l'Acord no intervindran els qui hagen actuat en la fase instructora de l'expedient, en qualitat d'instructor o secretari.
  
6. L'Acord haurà de ser pres per la Junta de Govern, mitjançant votació secreta i amb la conformitat de les dues terceres parts dels membres presents. I en el còmput del quòrum no es tindran en compte els membres de la Junta de Govern que no puguen intervindre en l'adopció de l'Acord.
  
La resolució que es dicte haurà de ser notificada a la persona inculpada i a la persona denunciadora dels fets, amb expressió dels recursos que càpiguen contra esta, l'òrgan davant del qual han de presentar-se i terminis per a la seua interposició.
  
Article 57
  
1. Contra la resolució que pose fi a l'expedient, podran les persones interessades, en el termini d'un mes, interposar recurs d'alçada davant del Consell General de Col·legis Oficials de Farmacèutics. Si el recurs és presentat en el Col·legi, este, dins dels deu dies següents, el trametrà en unió de l'expedient instruït i del seu informe al Consell General.
  
2. Contra les resolucions dictades pel Consell General podrà interposar la persona recurs contenciós administratiu.
  
3. Les sancions disciplinàries, una vegada que siguen fermes en via administrativa, seran executades per la Junta de Govern en els mateixos termes de la resolució que acorde la seua imposició.
  
4. No obstant això, la Junta de Govern del Col·legi podrà acordar, d'ofici o a instància de part, quan s'acredite la interposició pertinent del recurs contenciós administratiu, la suspensió de l'execució mentre se substancie, sense perjudici del dret de les persones interessades a sol·licitar tal suspensió en l'àmbit del mateix recurs contenciós administratiu. En tot cas, quan la sanció consistisca l'expulsió del Col·legi, l'execució quedarà en suspens fins que la resolució sancionadora resulte definitivament ferma.
  
5. Les sancions que impliquen suspensió en l'exercici de la professió o expulsió del Col·legi seran comunicades al Consell General de Col·legis de Farmacèutics d'Espanya, perquè tinguen efecte en tots els col·legis del territori nacional, amb esta finalitat es traslladarà a tots els col·legis i autoritats sanitàries competents.
  
Article 58. De la Comissió Deontològica
  
1. El Col·legi crearà una Comissió de Deontologia Farmacèutica que desenvoluparà les funcions que estos Estatuts li conferixen en la matèria i aquelles que, en l'acte de la seua creació, li delegue la Junta de Govern.
  
2. La Comissió serà presidida pel president del Col·legi, quan desitge assistir a les seues reunions, i es compondrà de quatre membres més, incompatibles amb la pertinença a la Junta de Govern o qualsevol altre càrrec o servici col·legial, que seran elegits per la Junta de Govern entre col·legiats amb més de deu anys d'exercici professional actiu, i sense cap menció desfavorable en els seus expedients personals.
  
3. Són funcions de la Comissió Deontològica:
  
A. L'assessorament, consell, orientació i ajuda a la Junta de Govern per al millor compliment dels deures que imposa el recte exercici de la professió.
  
B. L'estudi, redacció i divulgació de les normes ètiques professionals que afecten els col·legiats, així com informar sobre tota reforma en matèria de facultats disciplinàries col·legials.
  
C. Actuar com a comissió de seguiment de les desviacions del bon fer professional de què tinguera notícia o sospita i proposar a la Junta les actuacions preventives o pal·liatives que estime oportunes.
  
4. Excepte remoció acordada per la Junta de Govern, la duració en el càrrec dels designats ho serà pel mateix temps de duració del mandat de la Junta de Govern que els va designar.
  
5. La mateixa comissió designarà el vicepresident i secretari entre els seus membres.
  
Títol VIII
  
Distincions i premis
  
Article 59
  
El reglament de règim interior del Col·legi establirà les normes que regulen la concessió de les distincions i premis al mèrit professional i col·legial, o als servicis prestats a la professió o al col·legi des d'àmbits distints al farmacèutic, que adoptaran la forma de col·legiació d'honor, medalla d'or, medalla de plata i placa de distinció. Les quals no podran concedir-se a cap col·legiat durant el temps en què ostente la condició de membre de la Junta de Govern. I la concessió serà per acord amb majoria de tres quarts dels membres presents de la Junta de Govern, i després de deliberació reservada.
  
Títol IX
  
De la dissolució, absorció i fusió
  
Article 60. De la dissolució del Col·legi
  
1. El plantejament de la dissolució del Col·legi només serà possible quan siga establit per Llei o quan per Llei es permeta o autoritze. En el primer cas s'estarà, quant al procediment i conseqüències, al que la mateixa Llei assenyale.
  
2. Si la Llei permet la dissolució del Col·legi sense cap altra alternativa de creació d'òrgan equivalent o successor, i deixara els seus membres la decisió de dissoldre'l, l'acord de dissolució haurà d'adoptar-se en Assemblea General Extraordinària, a l'efecte convocada i per acord unànime de la Junta de Govern o a petició d'un nombre de col·legiats d'almenys, un trenta per cent del cens col·legial i amb una antelació d'almenys, dos mesos. La convocatòria haurà de ser publicada en un diari oficial i en dos periòdics diaris de màxima tirada o cobertura en l'àmbit provincial. Perquè siga vàlid l'acord de dissolució haurà de ser adoptat per una majoria de dos terços del cens electoral col·legial. Si no s'aconseguix la indicada majoria en la convocatòria única que a l'efecte se celebre, no podrà tornar a plantejar-se novament la dissolució fins transcorregut un any des de la celebració d'esta.
  
3. Quan, en el moment de celebració de l'Assemblea, pel còmput del quòrum dels presents es faça evident la impossible obtenció de la majoria, a què es referix el punt anterior, s'alçarà la sessió, en deixarà constància, i s'estarà al que preveu l'últim paràgraf del número anterior.
  
4. L'acord de dissolució contindrà, en tot cas, les disposicions de liquidació, nomenament de comissió a tal fi i atribució d'actius resultants de caràcter patrimonial, en la forma que la Llei preveja o, si no n'hi ha, l'Assemblea acorde.
  
Article 61. De l'absorció i fusió
  
1. L'absorció o fusió de col·legis de farmacèutics o amb altres col·legis de farmacèutics serà possible en els termes que la Llei preveu i sempre que es complisquen els requisits següents.
  
2. L'acord d'absorció o fusió haurà d'adoptar-se en Assemblea General Extraordinària, a l'efecte convocada per la Junta de Govern o a petició d'un nombre de col·legiats de, almenys, un trenta per cent del cens col·legial i amb una antelació, d'almenys, dos mesos. La convocatòria, que serà única, haurà de ser publicada en un diari oficial i en dos periòdics diaris de màxima tirada o cobertura en l'àmbit provincial.
  
3. L'acord vàlid sobre l'absorció o fusió de col·legi de farmacèutics o amb un altre col·legi, només podrà ser adoptat per una majoria de dos terços, almenys, del cens electoral col·legial. Si no s'aconseguix la indicada majoria en la convocatòria única que a l'efecte se celebre, no podrà tornar a plantejar-se la mateixa qüestió fins transcorregut un any des de la celebració d'esta.
  
4. Quan, en el moment de celebració de l'Assemblea, pel còmput del quòrum dels presents, es faça evident la impossible obtenció de la majoria a què es referix el punt anterior, s'alçarà la sessió, se'n deixarà constància, i s'estarà al que es preveu en l'últim paràgraf del número anterior.
  
5. L'absorció només serà possible amb subjecció i respecte als principis constitucionals, que atorguen la competència a les comunitats autònomes en matèria de col·legis professionals i, per tant, només serà possible amb altres col·legis de farmacèutics de la Comunitat Valenciana.
  
Disposicions transitòries
  
Primera
  
Amb la finalitat de respectar el període de mandat dels actuals membres de la Junta de Govern, adquirit en virtut de les eleccions realitzades d'acord amb l'anterior normativa vigent, les pròximes i més immediates eleccions es realitzaran d'acord amb la següent normativa:
  
1a. Al compliment de l'acabament del mandat dels membres de la Junta, a què els correspon cessar, es convocaran eleccions per a cobrir dites vacants dels membres de la Junta, les denominació i funcions dels quals hagen de subsistir en virtut dels present Estatuts.
  
2a. El període de mandat dels qui resulten electes per a cobrir esta meitat de la Junta en les immediates eleccions, serà de tres anys, i coincidirà amb la duració del mandat dels electes en l'últim procés electoral.
  
3a. Complit el període de mandat de tots els membres de la Junta, es procedirà, en les següents eleccions, a la renovació de la totalitat dels membres de la Junta de Govern, en la forma establida en els presents Estatuts.
  
4a. Les pròximes eleccions que es realitzaran per a cobrir els llocs que deixen vacants amb el seu cessament la meitat dels membres de l'actual Junta de Govern i els càrrecs de la qual se subsistisquen, segons els presents Estatuts, seran per tant les següents:
  
A. Les vocalies de número amb els ordinals 1r, 2n, 4t, 6é i 8é, amb dos suplents, els quals, encapçalats pel primer ordinal, formaran llista tancada i bloquejada en els termes previstos en estos Estatuts.
  
B. Les següents vocalies de secció presentaran les seues candidatures obertes en la forma que s'establix en els presents Estatuts:
  
1.Farmacèutics de Laboratoris de Medi Ambient, de Salut Pública, i Anàlisis Clíniques.
  
2.Farmacèutics en Ortopèdia, Acústica Audiomètrica i Optometria.
  
3. Farmacèutics en Alimentació,
  
4.Farmacèutics de la Indústria.
  
5a. També es cobriran, en els mateixos termes establits en esta disposició transitòria, les vacants que en altres llocs pogueren produir-se, per renúncia, mort o qualsevol altra causa.
  
6a. Excepcionalment i durant este període de tres anys transitori, la Junta de Govern Col·legial es podrà compondre d'un nombre inferior de membres als previstos en els presents Estatuts.
  
7a. També excepcionalment i fins que complisquen els seus mandats segons el que establix la present disposició transitòria, continuaran com a vocalies de secció independents, les de farmacèutics titulars i investigació i docència, que apareixen refoses en els presents Estatuts com una sola, segons l'article 22.9. Les vacants en les vocalies de secció que resulten, es cobriran encomanant-les en la forma establida en l'article 31 dels presents Estatuts.
  
8a. El procés electoral, tret de les matèries especials regulades en les regles anteriors, s'ajustarà en tot el que preveu el capítol segon dels presents Estatuts, amb l'única excepció de la limitació a dos mandats consecutius a què fa referència l'article 27, d) d'estos Estatuts, que començarà a computar-se a partir de l'entrada en vigor dels Estatuts, sense computar els mandats transcorreguts amb anterioritat.
  
Segona. Règim disciplinari
  
Als efectes del règim disciplinari, establit en els presents Estatuts, s'entendrà:
  
1r. Els expedients que siguen incoats a partir de l'entrada en vigor dels presents Estatuts, s'acomodaran al procediment assenyalat en estos, siga quina siga la data de comesa de la possible infracció.
  
2n. Les innovacions o agreujaments i el sistema de sancions establit en els presents Estatuts, només seran aplicables a aquells actes d'infracció que es produïsquen amb posterioritat a la seua entrada en vigor.
  
3r. Excepcionalment, s'aplicarà el règim disciplinari amb efecte retroactiu quan este signifique tractament més favorable a la persona infractora, en relació amb la normativa vigent en el moment de produir-se la falta.
  
Disposicions finals
  
Primera
  
Dins dels sis mesos següents a l'entrada en vigor dels presents Estatuts, la Junta de Govern del Col·legi Oficial de Farmacèutics d'Alacant proposarà a l'Assemblea General, per a la seua aprovació, el text dels reglaments de règim interior del Col·legi.
  
Segona
  
Totes les referències que estos Estatuts contenen a lleis i cossos legals de l'ordenament jurídic administratiu, civil o penal comú, s'entendran concernides, en el cas de ser modificades o derogades, a les noves normes que les substituïsquen.
  
Tercera
  
Així mateix, totes les referències a organismes de les administracions públiques i corporatives que es contenen en estos Estatuts, s'entendran concernides, en el cas de modificacions de denominació o competencials, als nous organismes que d'acord amb les prevencions de la Llei els substituïsquen.
  
DisposiciÓ derogatòria
  
Única
  
Queden derogades qualssevol normes de caràcter professional d'idèntic o inferior rang que fins ara regularen les matèries que són objecte dels presents Estatuts, així com les que s'oposen al seu text, i, en especial, els reglaments del Col·legi Oficial de Farmacèutics de la província d'Alacant, que quedaren sense força ni vigor, així en el seu concepte de normes directament obligatòries, com en el de normativa supletòria; amb l'única excepció del que s'establix a efectes disciplinaris en la disposició transitòria segona.
  
\*\*\*
  
Tomás Lloret Sánchez, secretari del Col·legi de Farmacèutics de la Província d'Alacant, certifica
  
Que: el text íntegre dels Estatuts del Col·legi Oficial de Farmacèutics de la província d'Alacant que antecedix, i que es conté en cinquanta-set folis a més del present, també autenticats pel secretari que subscriu, han sigut aprovats per l'Assemblea General de col·legiats, en la Sessió Extraordinària celebrada el trenta del corrent mes de desembre.
  
I, perquè així conste, i es trameta a la Conselleria de Justícia i Administracions Públiques, als efectes previstos en l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, expedix el present, amb el vistiplau del president, a Alacant, a 31 de desembre de 2002.
  
Vist i plau